(Edmund Hillary dan Tenzing Norgay berjaya menawan puncak Everest/Wikipedia)

KHUMJUNG, 29 Mei- Anak lelaki Edmund Hillary dan Tenzing Norgay Sherpa mengetuai perayaan di Nepal menandakan ulang tahun ke-70 pendakian pertama Everest yang bersejarah.Kejayaan menawan puncak setinggi 8,849 meter pada 29 Mei 1953, mengubah aktiviti pendakian gunung selama-lamanya dan menjadikan nama Hillary - seorang warga New Zealand - dan pemandu arahnya, Norgay - warga Nepal - sebutan ramai."Dalam banyak cara, bukan hanya Ed Hillary dan Tenzing Norgay yang mencapai puncak Gunung Everest, ia adalah kejayaan semua manusia," kata Peter Hillary di sebuah sekolah yang diasaskan oleh bapanya di kampung terpencil Khumjung yang berada di ketinggan 3,790 meter."Tiba-tiba, kami semua boleh pergi," katanya.Dalam tujuh dekad yang lalu, lebih 6,000 pendaki telah mendaki gunung tertinggi di dunia, menurut Pangkalan Data Himalaya.Ia kekal berbahaya, dengan lebih 300 kehilangan nyawa dalam tempoh yang sama, termasuk 12 tahun kebelakangan ini. Lima yang lain hilang, meletakkan 2023 di landasan untuk menjadi tahun yang membawa maut.Selain menyokong pelancongan, pertumbuhan pesat dalam industri pendakian telah meningkatkan pendapatan Nepal, yang hari ini mengenakan bayaran permit Everest kepada warga asing sebanyak US$11,000.Ahli keluarga kedua-dua pendaki menyertai penduduk tempatan dan pegawai di sekolah itu pada pagi Isnin untuk merasmikan Pusat Pelawat Sir Edmund Hillary, yang terletak di bangunan asal yang dibuka pada 1961.Lampu pelita dinyalakan di hadapan gambar Hillary dan Tenzing, dan anak-anak lelaki mereka, Peter Hillary dan Jamling Norgay, memotong reben merah untuk membuka pintu ke tengah.Sebuah muzium yang telah diubah suai juga dibuka atas nama Tenzing Norgay di Namche Bazaar, hab pelancongan terbesar dalam pengembaraan ke kem induk Everest.Di Kathmandu, pegawai dan ratusan komuniti pendaki gunung menyertai perhimpunan dengan sepanduk perayaan.Pendaki Nepal terkemuka, termasuk pemegang rekod pendakian Everest terbanyak, Kami Rita Sherpa diberi penghormatan dalam satu majlis.Sanu Sherpa, satu-satunya orang yang mendaki 14 puncak tertinggi di dunia dua kali, menyeru kerajaan agar menyokong malim gunung Nepal -- dikenali sebagai Sherpa -- yang menanggung risiko besar untuk membawa peralatan dan makanan, membaiki tali dan membaiki tangga."Kerajaan tidak berbuat banyak untuk Sherpa. Saya fikir ia akan membantu dan kami akan gembira jika kerajaan membantu pendidikan anak-anak mereka yang mati di atas gunung," kata Sanu kepada AFP. -AFP

(Nepal raikan ulang tahun ke-70 puncak Everest ditawan/AFP)


BEIJING, 29 Mei- China mengucapkan tahniah kepada Presiden Turkiye Recep Tayyip Erdogan atas pemilihan semulanya Isnin, selepas beliau memenangi pusingan penentuan undian bersejarah untuk melanjutkan pemerintahannya yang telah mencecah dua dekad."China mengucapkan tahniah kepada Presiden Erdogan atas pemilihan semulanya," kata jurucakap Kementerian Luar, Mao Ning."Kami menyokong Turkiye dalam mengambil jalan pembangunan yang sesuai dengan keadaan negaranya, dan berharap Turkiye akan terus mencatat pencapaian baharu dalam pembangunannya bawah kepimpinan Presiden Erdogan," tambahnya.Beijing, Mao berkata, "mementingkan hubungannya dengan Turkiye.""Dalam beberapa tahun kebelakangan ini, bawah bimbingan kedua-dua ketua negara, kedua-dua negara telah mencapai kerjasama yang membuahkan hasil dalam pelbagai bidang, memberi manfaat kepada kedua-dua rakyat kita," sambungnya."China bersedia bekerjasama dengan Turkiye untuk mendorong hubungan kerjasama strategik kami ke tahap yang lebih tinggi," tambah Mao.

(China ucap tahniah kejayaan Erdogan dipilih semula/AFP)


China hantar angkasawan pertama dalam kalangan orang awam

JIUQUAN, 29 Mei- China akan menghantar angkasawan pertama dalam kalangan orang awam ke angkasa lepas, pada Selasa.Ia sebagai sebahagian daripada misinya ke stesen angkasa Tiangong. Jurucakap Agensi Angkasa Lepas China, Lin Xiqiang berkata ia melibatkan Profesor dari Universiti Aeronautik Beijing, Gui Haichao.

(Jurucakap Agensi Angkasa Lepas China, Lin Xiqiang/Foto AFP)

Misi yang diketuai Komander Jing Haipeng itu akan berlepas dari Tapak Pelancaran Satelit Jiuquan di barat laut pada pukul 9.31 pagi esok, waktu tempatan. Ekonomi terbesar kedua itu telah melabur berbilion dolar dalam program angkasa lepas yang dikendalikan tenteranya. Langkah itu bagi memastikan ia setaraf dengan program angkasa lepas Amerika Syarikat dan Rusia.-AFP


Bot pelancong karam di Itali ragut dua nyawa

ROM, 29 Mei - Dua orang disahkan maut manakala dua lagi masih hilang dalam kemalangan bot di Tasik Maggiore di utara Itali, lapor Agensi Berita Jerman (dpa) memetik Agensi Berita ANSA pada Isnin.Terdahulu pada Isnin, bomba mengatakan bahawa 19 orang telah diselamatkan selepas sebuah bot karam di tasik berhampiran bandar Lisanza, kira-kira 50 kilometer barat laut Milan.Menurut pihak bomba, penyelam telah menemukan dua mayat dan operasi mencari dua yang hilang masih diteruskan dengan dibantu sebuah helikopter.Menurut Presiden wilayah Lombardy, Attilio Fontana, bot itu karam dipercayai akibat ribut.“Bot layar sepanjang 16 meter itu telah disewa oleh pelancong,” tulisnya di Facebook.- BERNAMA

(Presiden wilayah Lombardy, Attilio Fontana/ AFP)


Kebakaran hutan di Nova Scotia, Kanada

HUBLEY, 29 Mei- Kebakaran besar hutan dilaporkan berlaku di Nova Scotia, wilayah timur Kanada, pada Ahad, dengan asap tebal boleh dilihat pengguna lebuh raya yang melalui kawasan berkenaan.Rakaman video mengenainya turut dikongsi beberapa pengguna di laman media sosial.Menurut laporan media tempatan, kerajaan telah mengeluarkan amaran kecemasan dan beberapa perintah pemindahan untuk pembahagian Upper Tantallon dan Hammonds Plains di tengah Nova Scotia.

Video oleh saksi dari Upper Tantallon juga menunjukkan asap tebal berkepul akibat kebakaran di sepanjang lebuh raya 103.Dalam pada itu, Pusat Pendidikan Serantau Halifax mengumumkan di akaun Twitter rasminya bahawa sekolah di kawasan yang terjejas akan ditutup pada Isnin (29 Mei).Kebakaran hutan telah marak di beberapa kawasan di Kanada sejak beberapa minggu lalu.

Sekurang-kurangnya 10 rumah terbakar disebabkan kejadian itu.-REUTERS


Korea Selatan mahu jadi pembekal senjata terbesar dunia

(Askar Korea Selatan memberi tabik hormat di hadapan bendera negara yang besar di Pohang, Korea Selatan, 30 September 2021/ REUTERS)

SEOUL, 29 Mei- Korea Selatan memanfaatkan perjanjian senjata bernilai AS$13.7 bilion (RM63.12 bilion) dengan Poland, yang terbesar bagi Seoul, sebagai asas menjadi pembekal senjata terbesar di dunia.Negara yang memiliki kepakaran teknikal ketenteraan yang canggih itu berharap dapat memenuhi permintaan senjata, peluru dan kenderaan perang berikutan peningkatan peperangan serta ketegangan di serata dunia sekarang.Kementerian Pertahanan negara itu memaklumkan, jualan senjata Korea Selatan melonjak kepada lebih AS$17 bilion (RM78.33 bilion) pada 2022, berbanding $7.25 bilion (RM33.4 bilion) pada tahun sebelumnya.Sebahagian besarnya bagi memenuhi permintaan Barat yang menumpukan bekalan senjata kepada Ukraine dan peningkatan ketegangan di kawasan panas lain seperti Korea Utara serta Laut China Selatan.Perjanjian senjata dengan Poland, anggota utama Pertubuhan Perjanjian Atlantik Utara (NATO) pada tahun lalu, merangkumi ratusan pelancar roket Chunmoo, kereta kebal K2, meriam howitzer bergerak sendiri K9 dan pesawat pejuang FA-50.Nilai perjanjian dan jumlah senjata yang diperkatakan itu menarik perhatian ramai, termasuk dalam kalangan pemain pertahanan terbesar dunia.Pegawai Korea Selatan dan Poland berkata kerjasama itu akan membantu mereka menakluki pasaran senjata Eropah, walaupun selepas perang Ukraine.Ini kerana Seoul yakin mampu menyediakan senjata berkualiti tinggi lebih pantas berbanding negara lain, manakala Poland menawarkan kapasiti pembuatan dan saluran jualan ke Eropah.Reuters bercakap dengan 13 eksekutif syarikat dan pegawai kerajaan, termasuk mereka yang terbabit secara langsung dalam perjanjian itu.Mereka menyatakan perjanjian itu menyediakan pelan tindakan untuk menggunakan perkongsian awam-swasta antarabangsa serta konsortium bagi meluaskan capaian Seoul dan cita-citanya untuk menjadi salah satu pembekal senjata terbesar dunia."Republik Czech, Romania, Slovakia, Finland, Estonia, Latvia, Lithuania dan lain-lain berfikir untuk membeli produk pertahanan di Eropah saja.Syarikat Korea Selatan tidak mendedahkan harga bagi unit senjata mereka, yang sering dijual dengan kenderaan sokongan, bantuan teknikal dan alat ganti.Perjanjian itu membawa kepada penubuhan konsortium syarikat Korea Selatan dan Poland, bagi menghasilkan senjata, menyelenggara jet pejuang dan menyediakan rangka kerja berkaitan, yang akhirnya dibekalkan kepada negara Eropah lain, kata pengarah PejabatProjek Eksport di Kumpulan Persenjataan Poland (PGZ), Lukasz Komorek.Pegawai di Seoul dan Warsaw berkata, antara usaha sama yang dimeterai termasuk membina senjata Korea Selatan dengan lesen di Poland.Di bawah rancangan itu 500 daripada 820 kereta kebal dan 300 daripada 672 meriam howitzer akan dibina di kilang Poland mulai 2026.

(Sebuah meriam K9 howitzer yang dihasilkan di Korea Selatan menjalani ujian di lapang sasar tentera di Wierzbiny dekat Orzysz, Poland/ REUTERS)

Senjata Korea Selatan, yang direka bentuk supaya memenuhi spesifikasi AS dan NATO, menjadikannya pilihan utama, malah ia adalah pembekal senjata ketiga terbesar kepada NATO dan negara anggotanya, kata Institut Penyelidikan Kemanan Antarabangsa Stockholm (SIPRI).Korea Selatan juga membekalkan 63 peratus eksport barangan pertahanan antara 2018-2022, berikutan tindakan negara serantau mempertingkatkan pertahanan susulan persaingan China-AS yang semakin memuncak, menurut SIPRI lagi.Seoul juga sedang membangunkan jet pejuang KFX dengan Indonesia, yang turut menarik perhatian Poland.Malaysia juga tahun ini membeli pesawat pejuang FA-50 bernilai hampir AS$1 bilion (RM4.6 bilion) daripada Korea Selatan, yang turut membida bagi kontrak AS$12 bilion (RM55.2 bilion) untuk membekalkan kenderaan tempur infantri kepada Australia. - REUTERS


33 militan terbunuh dalam pertempuran di Manipur, India

(Seorang penunggang skuter menunggang tangki air yang rosak yang dibakar semasa protes oleh kumpulan puak di Churachandpur di negeri timur laut Manipur, India, 4 Mei 2023/ REUTERS)

GUWAHATI, 29 Mei- Sekurang-kurangnya 33 militan puak terbunuh baru-baru ini, di pedalaman negeri timur laut India, Manipur, dalam operasi berterusan pasukan keselamatan berikutan pertempuran etnik di wilayah itu, kata ketua menteri negeri, semalam.Negeri yang bersempadan dengan Myanmar itu menyaksikan ketegangan yang semakin meningkat sejak beberapa minggu lalu, dengan rusuhan dan pertempuran etnik mengorbankan sekurang-kurangnya 60 orang dan 35,000 orang kehilangan tempat tinggal.Keganasan bermula pada 3 Mei lalu, apabila kumpulan puak bertelagah dengan etnik majoriti Meitei, kumpulan bukan etnik, mengenai faedah ekonomi dan kuota yang diberikan kepada golongan terbabit.Semalam, Ketua Menteri, N Biren Singh, memberitahu pemberita, kira-kira 33 militan terbunuh setakat ini."Operasi besar-besaran menggunakan helikopter dimulakan. Kami cuba mencari pesalah dan militan yang menyerang orang awam," katanya.Awal bulan ini, New Delhi mengerah ribuan askar separa tentera dan tentera ke negeri yang mempunyai 3.2 juta penduduk itu.Manipur berkongsi sempadan hampir 400 kilometer (km) dengan Myanmar, di mana rampasan kuasa pada 2021 menyebabkan ribuan pelarian merentasi sempadan ke negeri itu. - REUTERS

(Anggota keselamatan India dilihat berkawal di Sungai Brahmaputra di Guwahati, ibu kota negeri timur laut India Assam/ AFP)


PM Lee kembali bertugas selepas pulih daripada COVID-19

(Perdana Menteri Singapura, Lee Hsien Loong/ BERNAMA)

SINGAPURA, 29 Mei -  Perdana Menteri Singapura, Lee Hsien Loong kembali bertugas hari ini, selepas ujian saringan COVID-19 yang dijalani pada Ahad menunjukkan keputusan negatif.Pada 22 Mei lalu, Lee, 71, disahkan positif COVID-19 buat kali pertama sejak wabak itu melanda Singapura pada tahun 2020. “Saya kini negatif COVID-19 dan akan kembali bertugas pada Isnin. Terima kasih kepada semua yang menghantar ucapan selamat kepada saya,” katanya dalam laman Facebook rasmi beliau.Lee sepatutnya menghadiri sambutan dua abad Raffles Institution, namun doktornya menasihati beliau supaya berehat. Raffles Institution meraikan ulang tahun ke-200 pada Ahad.

Lee mengucapkan terima kasih kepada Menteri Pendidikan Chan Chun Sing kerana telah menyampaikan ucapan bagi pihak beliau. Lee berkata Raffles Institution yang diasaskan pada 1823 telah mengekalkan etos dan semangat yang kukuh serta membina reputasi untuk kepimpinan pelajar, kecemerlangan akademik dan perkhidmatan kepada negara sejak 200 tahun yang lalu.“Untuk meneruskan legasi generasi terdahulu ini, Raffles Institution mesti memenuhi misinya melahirkan perintis dan generasi pemimpin akan datang yang menjiwai semangat egalitarianisme untuk setiap bakat yang ada, kecemerlangan setiap bidang dan perkhidmatan dalam pelbagai domain.“Dengan cara ini,  Raffles Institution boleh terus memainkan peranan penting bagi membantu Singapura berkembang dengan lebih rancak buat anak-anak kita untuk tahun-tahun mendatang,” tulis Lee. -BERNAMA


Pemimpin dunia ucap tahniah kepada Erdogan

(Penyokong meraikan kemenangan Erdogan di Istanbul/Foto AFP)

MOSCOW, 29 Mei- Para pemimpin dunia mengucapkan tahniah atas kejayaan Recep Tayyip Erdogan yang memenangi pusingan kedua Pilihan Raya Presiden Turkiye, sekali gus melanjutkan pemerintahannya untuk lima tahun lagi.Antara yang terawal berbuat demikian Presiden Rusia, Vladimir Putin yang merupakan sekutu rapat Turkiye.Menurut Putin, kemenangan Erdogan dalam pilihan raya adalah hasil kerja beliau secara dedikasi sebagai ketua Republik Turki.Ia juga bukti jelas sokongan rakyat terhadap usaha Erdogan untuk mengukuhkan kedaulatan negara, serta meneruskan dasar luar yang bebas.“Kemenangan anda dalam pilihan raya ini adalah hasil kerja berdedikasi anda sebagai ketua Republik Turki,” kata Putin, menurut laman web Kremlin.

(Presiden Recep Tayyip Erdogan (kanan) dan isteri Emine Erdogan (kiri) melambai tangan kepada penyokong yang berkumpul di luar kediamannya di daerah Kisikli, Istanbul/Foto AFP)

Sementara itu, Presiden Amerika Syarikat, Joe Biden dalam ucapan tahniahnya pula menyuarakan harapan Washington untuk terus bekerjasama dengan Ankara sebagai Sekutu Pertubuhan Perjanjian Atlantik Utara (NATO) dalam isu dua hala.Serta, berkongsi cabaran global."Saya berharap untuk terus bekerjasama sebagai Sekutu NATO dalam isu dua hala dan berkongsi cabaran global," tweet Biden.Pemimpin negara lain yang turut mengucapkan tahniah ialah Perdana Menteri Britain, Rishi Sunak; Canselor Jerman, Olaf Scholz; Presiden Perancis, Emmanuel Macron dan Presiden Ukraine, Volodymyr Zelensky.PBB, NATO, EU turut ucap tahniahTidak ketinggalan mengucapkan tahniah kepada Erdogan, Setiausaha Agung Pertubuhan Bangsa Bersatu (PBB), Antonio Guterres.Serta, Setiausaha Agung NATO, Jens Stoltenberg dan Presiden Suruhanjaya Eropah, Ursula von der Leyen.-AFP


Sudan kembali bergolak sebelum gencatan senjata tamat

(Asap berkepul-kepul di Khartoum ketika pertempuran berterusan antara tentera dua jeneral yang bertelagah di Sudan pada 6 Mei 2023/ AFP)

KHARTOUM, 29 Mei- Tembakan senjata semakin rancak semalam dan terus bertambah hari ini meskipun gencatan senjata di Sudan secara rasminya hanya akan tamat tengah malam ini.Baik tentera Sudan mahu pun kumpulan separa tentera, Pasukan Tindakan Pantas (RSF), tidak menghormati gencatan senjata diselaraskan pengantara Amerika Syarikat (AS) bersama Arab Saudi, sekali gus menghalang penyampaian bantuan kritikal.Saksi di Khartoum memberitahu AFP, mereka boleh mendengar tembakan di selatan bandar pada hari keenam gencatan senjata selama seminggu yang sepatutnya tamat tengah malam ini.Pengantara berkata, gencatan senjata itu bertujuan membenarkan bantuan kemanusiaan untuk orang awam dihantar melalui koridor selamat, namun terdapat 'pelanggaran oleh kedua-dua pihak yang amat menghalang' usaha itu."Kedua-dua pihak memberitahu fasilitator bahawa matlamat mereka adalah meredakan keadaan untuk memudahkan bantuan kemanusiaan dan pembaikan penting."Namun, kedua-dua pihak bersiap sedia untuk meningkatkan lagi keganasan," katanya dalam satu kenyataan bersama.Menurut kenyataan itu, kedua-dua pasukan mengganggu usaha kemanusiaan, termasuk dengan kehadiran penembak tepat berhampiran hospital di wilayah yang dikawal RSF dan 'elemen' tentera yang mencuri bekalan perubatan.Hampir kesemua gencatan senjata yang diumumkan sebelum ini dilanggar serta merta, namun AS dan Arab Saudi berkata, gencatan senjata kali ini berbeza kerana ia adalah perjanjian yang ditandatangani, dan diawasi jawatankuasa pemantau.Projek Data Lokasi Konflik Bersenjata dan Peristiwa memaklumkan, dalam tempoh enam minggu peperangan di bandar itu, lebih 1,800 orang terbunuh.Pertempuran berlaku antara angkatan tentera Sudan diketuai Jeneral Abdel Fattah al-Burhan, menentang bekas timbalannya, Mohamed Hamdan Daglo, yang mengetuai RSF yang bersenjata lengkap.Pertubuhan Bangsa-Bangsa Bersatu (PBB) melaporkan, hampir 1.4 juta orang hilang tempat tinggal di Sudan dan lari ke negara jiran.

(Kumpulan pelarian dari Sudan semakin banyak membanjiri Chad, sekali gus membebankan lagi usaha Program Makanan Sedunia (WFP) menyediakan bekalan makanan mencukupi untuk semua/ REUTERS)

Angkatan tentera Sudan dan RSF menyatakan kesediaan untuk rundingan damai terutama bagi melancarkan penghantaran bantuan kemanusiaan, namun ramai yang sangsi mengenai 'keikhlasan dan komitmen' mereka.Sementara itu, pertubuhan sukarelawan, Doktor Tanpa Sempadan (MSF) memberi amaran mereka mungkin menghentikan sementara bantuan bagi menyelamatkan nyawa jika koridor kemanusiaan gagal diwujudkan di Sudan. - AFP


Korea Utara maklum Jepun mengenai rancangan melancarkan satelit

TOKYO, 29 Mei - Korea Utara telah memaklumkan Jepun mengenai rancangan untuk melancarkan satelit antara 31 Mei dan 11 Jun, kata seorang pegawai pengawal pantai Jepun hari ini.Penganalisis berkata satelit ketenteraan itu adalah sebahagian daripada usaha Korea Utara yang bersenjata nuklear untuk memajukan teknologi pengawasan, termasuk dron, untuk meningkatkan keupayaannya menyerang sasaran sekiranya berlaku konflik.Korea Utara juga telah melakukan beberapa siri ujian peluru berpandu dan senjata dalam beberapa bulan kebelakangan ini, termasuk peluru berpandu balistik antara benua (ICBM) bahan api pepejal baharu.Korea Utara memaklumkan pengawal pantai Jepun tentang pelancaran yang dirancang, pegawai pengawal pantai memberitahu Reuters, mengesahkan laporan awal oleh penyiar awam NHK dan media Jepun yang lain.Pejabat Perdana Menteri Jepun menggesa Korea Utara untuk menahan diri daripada pelancaran itu dan berkata ia akan bekerjasama rapat dengan sekutu."Kami menggesa Korea Utara untuk mengelak daripada melancarkan," kata pejabat Perdana Menteri di Twitter, sambil menambah ia akan bekerjasama "dengan negara yang berkaitan seperti AS dan Korea Selatan".Kerajaan Jepun akan melakukan segala yang mungkin untuk mengumpul dan menganalisis maklumat daripada pelancaran itu, katanya.Korea Utara berkata ia telah menyelesaikan kerja pada satelit pengintip pertamanya.Pemimpin Korea Utara, Kim Jong Un pada Mei memeriksa kemudahan satelit tentera, lapor media negara Korea Utara KCNA.Laporan KCNA berkata Kim telah meluluskan langkah seterusnya jawatankuasa persediaan pelancaran satelit tidak tetap.Media Korea Utara sebelum ini mengkritik rancangan Korea Selatan, Amerika Syarikat dan Jepun untuk berkongsi data masa nyata mengenai pelancaran peluru berpandu Pyongyang, menyifatkan ketiga-tiganya membincangkan "langkah jahat" untuk mengetatkan kerjasama ketenteraan.- REUTERS

(FOTO FAIL: Pemimpin Korea Utara, Kim Jong Un memeriksa Pentadbiran Pembangunan Aeroangkasa Kebangsaan Korea Utara selepas ujian sistem satelit baru-baru ini, di Pyongyang/ REUTERS)


Erdogan menang pilihan raya, kekal Presiden Turki

ANKARA, 29 Mei- Presiden Turki Recep Tayyip Erdogan pada hari Isnin menyeru ‘perpaduan dan kesepaduan’ selepas menang tipis dalam pusingan pilihan raya bersejarah yang melanjutkan pemerintahannya selama dua dekad sehingga 2028.“Kita harus bersatu dalam perpaduan dan kesepaduan” kata Erdogan kepada lautan penyokong di luar istana presidennya di Ankara. "Kami menyeru  dengan sepenuh hati kami."Gesaan Erdogan dibuat selepas keputusan pilihan raya menyaksikan  beliau menewaskan pemimpin pembangkang sekular Kemal Kilicdaroglu dengan kelebihan empat peratus dalam pemilihan presiden Turki.Sepanjang kempen itu, kedua-dua calon menuduh satu sama lain menyokong ‘pengganas’ dan menyebarkan maklumat salah.Kenyataan ringkas Kilicdaroglu menyatakan "kesedihan sebenar tentang kesukaran besar yang menanti negara" dengan Erdogan.Erdogan memberitahu penyokongnya bahawa pilihan raya itu adalah "paling penting" untuk Turki pada era moden.“Kami tidak ada rasa dendam, tiada rasa marah atau kecewa dengan sesiapa pun,” katanya. "Hari ini, tiada siapa yang kalah. Seluruh negara dengan 85 juta penduduk telah menang.” -AFP


Dua pengawal Taman Negara Virunga mati ditembak kumpulan bersenjata

GOMA, 29 Mei- Dua pengawal Taman Negara Virunga, Republik Demokratik Congo terbunuh pada Ahad, kata pihak berkuasa, menjadikan ia pertumpahan darah terbaharu menggegarkan tapak warisan dunia itu.Sejak 2020, kumpulan bersenjata yang berbeza telah melakukan serangan dan serangan hendap yang menyasarkan pengawal di taman itu, rizab alam semula jadi terbesar di Afrika.Dalam satu kenyataan, taman itu berkata penyerang adalah anggota "Mai Mai Kabido," sebuah kumpulan bersenjata.Kedua-dua pengawal itu "telah ditembak dan meninggal dunia akibat kecederaan" di Nyamusengera, bahagian taman berhampiran Sungai Edward, yang menandakan sempadan dengan Uganda.“Pagi ini kami mendengar bunyi tembakan,” kata Kambale Muhindo, seorang pekerja di Vitshumbi, sebuah perkampungan nelayan lima kilometer (3 batu) dari lokasi serangan."Sekumpulan pemburu haram ingin membunuh seekor badak air dan untuk melindungi diri, mereka menyerang hendap pengawal."Di samping dua kematian itu, "enam pengawal telah cedera dan dihantar ke hospitai", kata Blaise Kalisha, seorang aktivis hak asasi manusia.Pada 18 Mei tahun ini, empat pekerja taman, di mana tiga daripadanya adalah pengawal, terbunuh. Pihak berkuasa menyalahkan kumpulan bersenjata yang sama.Ditubuhkan pada 1925, Taman Negara Virunga telah diiktiraf oleh Unesco sebagai tapak warisan dunia sejak 1979.Ia terkenal dengan fauna dan landskapnya, tetapi turut berfungsi sebagai pangkalan untuk beberapa kumpulan bersenjata selama lebih daripada dua dekad.-AFP


Polis siasat cecair hijau di terusan Venice

VENICE, 28 Mei- Air di terusan utama bandar Venice, Itali bertukar hijau pada Ahad.Berdasarkan tweet pihak bomba, cecair hijau itu turut kelihatan berdekatan Jambatan Rialto.Agensi perlindungan alam sekitar serantau telah menerima sampel air dan sedang berusaha mengenal pasti bahan yang mungkin menyebabkan warna berubah.Insiden yang berlaku itu mengimbas kembali bantahan oleh sekumpulan aktivis alam sekitar yang baru-baru ini memanjat ke dalam Air Pancut Trevi di Rom dan menuang arang cair ke dalam air untuk mengubahnya menjadi hitam. Ia sebagai membantah perubahan iklim.Sementara itu, lapor agensi berita Ansa, pegawai telah meminta polis menyiasat dalang yang bertanggungjawab terhadap insiden tersebut.-REUTERS

(Air di terusan yang bertukar hijau/Foto Reuters)


Restoran Taipei saji mi isopod gergasi

TAIPEI, 28 Mei - Sebuah restoran ramen di Taiwan menghidangkan isopod gergasi berkaki 14 yang membuatkan orang ramai beratur untuk bergambar dan menikmati semangkuk mi.Sejak 'The Ramen Boy' melancarkan mangkuk mi edisi terhad pada 22 Mei lalu ia menjadikan hidanhan itu tular di media sosial. Berikutan itu lebih daripada 100 orang sanggup menunggu giliran untuk menjamu selera di restoran itu. Kata pemilik restoran Encik Hu,32, "Ia sangat menarik kerana penampilannya kelihatan sangat comel," "Bagi cara memasak pula, kami menggunakan cara paling mudah iaitu kukus, jadi tidak ada kesukaran untuk memprosesnya,"

Restoran itu mengukus haiwan laut dalam itu selama 10 minit sebelum diletakkakan ke atas semangkuk ramendengan ayam pekat dan sup ikan. Seorang pelanggan berkata daging itu rasanya seperti gabungan antara ketam dan udang galah dengan tekstur yang padat dan sedikit kenyal.Isopod gergasi spesis sama seperti ketam dan udang adalah terbesar antara ribuan spesies dalam kumpulan krustasea, kata NOAA Ocean Exploration di laman webnya.Pakar Taiwan mengenal pasti spesies itu sebagai "Bathynomus jamesi". - REUTERS


Tiga maut, lima cedera insiden berbalas tembakan di New Mexico, AS

LOS ANGELES, 28 Mei- Sekurang-kurangnya tiga orang terbunuh, manakala lima lagi cedera dalam kejadian berbalas tembakan pada perhimpunan penunggang motosikal di New Mexico, Amerika Syarikat pada Sabtu.Tembakan berlaku kira-kira pukul 5 petang waktu tempatan, ketika 20,000 penunggang motosikal mengambil bahagian dalam perhimpunan motosikal tahunan di Red River, sebuah bandar kecil berhampiran destinasi ski Taos.Datuk Bandar Red River, Linda Calhoun mengesahkan kematian dan kecederaan, namun tidak menyatakan bilangan suspek yang telah ditangkap."Tiada penguatkuasa undang-undang, tiada responden pertama cedera. Tiada penduduk tempatan cedera...ia adalah insiden berkaitan kumpulan samseng," katanya yang enggan mendedahkan kumpulan mana dipercayai terlibat."Para penembak semuanya telah ditahan," tambahnya.Beliau menyatakan demikian dalam temu bual video dengan saluran tempatan Questa Del Rio News.

(Datuk Bandar Red River, Linda Calhoun mengesahkan kematian dan kecederaan, namun tidak menyatakan bilangan suspek yang telah ditangkap/Foto Hiasan)

Sementara itu, The Taos News melaporkan seorang pegawai penguatkuasa undang-undang telah merujuk insiden itu sebagai 'a rolling shootout' antara Banditos (Kelab Motosikal) dan orang lain.Seorang saksi pula menggambarkan keadaan huru-hara yang tercetus dalam kumpulan besar orang ramai."Ada orang berlari di tempat kami berdiri, menjerit. Ketika semua orang berlari, kemudian saya mendengar bunyi tembakan," kata Eddie Cook. Susulan insiden itu, Datuk Bandar Taos mengumumkan perintah berkurung antara pukul 10 malam dan 4 pagi, selain mengharamkan penjualan alkohol, menurut Taos News.-AFP


LONDON, 27 Mei- Pintu kawalan sempadan automatik Britain kembali beroperasi seperti biasa selepas berlakunya kerosakan sistem maklumat di lapangan terbang Heathrow dan Gatwick.

Perkembangan itu dimaklumkan Kementerian Dalam Negeri menerusi Twitter."Kami berterima kasih kepada pengembara yang terjejas kerana kesabaran dan kakitangan mereka atas kerja mereka dalam menyelesaikan isu itu", katanya.

(Pintu kawalan sempadan automatik Britain kembali beroperasi seperti biasa selepas berlakunya kerosakan sistem maklumat di lapangan terbang Heathrow dan Gatwick/REUTERS)

Jumaat lepas, berpuluh penerbangan yang dijadual berlepas dari Heathrow dibatalkan, berikutan masalah tersebut, termasuk penerbangan yang dijadual mendarat di lapangan terbang di London itu.Imej yang disiarkan di media sosial sebelum ini menunjukkan ratusan orang beratur panjang di lapangan terbang Heathrow dan Gatwick di London, dengan penumpang yang kecewa mengadu terpaksa menunggu beberapa jam.Masalah pintu kawalan sempadan automatik terjadi semasa pada cuti musim bunga dan cuti penggal persekolahan memaksa semua penumpang diperiksa secara manual.Syarikat penerbangan dan lapangan terbang Britain turut mengalami beberapa gangguan lain sepanjang tahun lalu termasuk mogok yang melibatkan kakitangan lapangan terbang dan pekerja pasukan sempadan dan penerbangan dibatalkan kerana kekurangan kakitangan pada musim panas lalu.-REUTERS


Gesa gencatan senjata bagi akses kemanusiaan di Sudan - UNHCR

SUDAN, 28 Mei- Ketua Pesuruhjaya Tinggi PBB bagi Pelarian (UNHCR), Filippo Grandi pada Sabtu menggesa pihak bertelagah di Sudan, melaksanakan genjatan senjata bagi akses kemanusiaan ke kawasan yang dilanda konflik.Agensi bantuan kemanusiaan kini bersedia untuk memberikan bantuan kepada rakyat Sudan, tetapi penyelesaian sebenar terletak di tangan kedua-dua pihak dalam konflik itu, kata Grandi.Grandi seterusnya menggesa kedua-dua pihak bertindak demi kepentingan negara dan rakyat, dalam usaha meredakan bencana kemanusiaan yang dicetuskan oleh konflik itu.Pertempuran di antara tentera Sudan dan pasukan separa tentera Rapid Support Forces (RSF) tercetus sejak 15 April lalu, berpunca daripada perselisihan faham mengenai integrasi kumpulan RSF ke dalam tentera Sudan sebagai sebahagian daripada peralihan ke arah pemerintahan awam.

(Keadaan penempatan pelarian di Sudan/Foto Reuters)

Terdahulu, Wakil Angkatan Bersenjata Sudan (SAR) dan RSF separa tentera telah menandatangani perjanjian gencatan senjata selama tujuh hari untuk tujuan kemanusiaan, menurut satu kenyataan dari pihak Saudi. Perjanjian itu berkuat kuasa pada 21:45 waktu Khartoum pada 22 Mei, 48 jam selepas ditandatangani. Namum pertempuran berterusan di beberapa kawasan, dengan kedua-dua pihak menuduh satu sama lain melanggar perjanjian.Laporan yang diterbitkan Pertubuhan Antarabangsa untuk Migrasi pada Rabu menunjukkan pertempuran di Sudan telah memaksa lebih 1.3 juta untuk meninggalkan rumah mereka, termasuk hampir 320,000 menjadi pelarian.-REUTERS


Asiana Airlines henti jualan tempat duduk kecemasan

SEOUL, 28 Mei- Syarikat Penerbangan Asiana Airlines Korea Selatan menghentikan jualan beberapa tempat duduk kecemasan susulan kejadian seorang penumpang membuka pintu kecemasan semasa dalam penerbangan.

Insiden itu berlaku pada pesawat A321-200, yang membawa hampir 200 penumpang ketika menghampiri landasan di Lapangan Terbang Antarabangsa Daegu, kira-kira 240 kilometer (149 batu) tenggara Seoul.

(Pintu pesawat Asiana Airlines yang dibuka dilihat di Lapangan Terbang Antarabangsa Daegu di Daegu pada 26 Mei 2023/AFP)

Pesawat mendarat dengan selamat. Bagaimanapun, beberapa orang telah dimasukkan ke hospital. Tiada kecederaan serius atau kerosakan.Bermula Ahad, tempat duduk kecemasan 31A dan 26A pada pesawat 14 A321-200 tidak lagi dijual, kata syarikat penerbangan itu kepada AFP."Sebagai langkah keselamatan, langkah ini akan terpakai walaupun penerbangan penuh," tambahnya.Lelaki itu ditahan pihak berkuasa di Daegu kerana didakwa melanggar undang-undang keselamatan penerbangan. Dia berdepan hukuman penjara sehingga 10 tahun jika sabit kesalahan.Lelaki itu, dalam lingkungan 30-an, memberitahu polis Daegu bahawa dia ingin keluar dari pesawat kerana dia berasa "sesak nafas" di dalam kabin."Dia juga mengalami tekanan akibat menganggur", kata pihak berkuasa.-AFP


Satu juta pelancong China direkodkan ke Thailand pada Januari-18 Mei

BANGKOK, 28 Mei- Seramai 1 juta pelancong China direkodkan ke Thailand bagi tempoh Januari hingga 18 Mei lalu, selepas pembukaan semula sempada China.

Jurucakap kerajaan Anucha Burapachaisri dalam satu kenyataan berkata kerajaan menjangkakan jumlah pelawat China akan mencapai sasaran lima juta tahun ini, melibatkan perbelanjaan sebanyak 446 bilion Baht ($13.18 bilion).

(Seramai 1 juta pelancong China ke Thailand bagi tempoh Januari hingga pertengahan Mei/REUTERS)

Tahun lalu, kira-kira 274,000 pelancong China melawat negara Asia Tenggara itu, berbanding 11 juta orang pada 2019 atau kira-kira 28 peratus daripada jumlah keseluruhan.Keseluruhan ketibaan pelancong asing ialah 9.47 juta bagi tempoh Januari hingga pertengahan Mei, berbanding 11.15 juta pelancong pada tahun 2022.Ekonomi kedua terbesar di Asia Tenggara itu berkembang lebih cepat daripada jangkaan pada suku pertama, didorong oleh peningkatan berterusan dalam sektor pelancongan penting yang merupakan sumber utama pekerjaan yang terjejas akibat pandemik COVID-19.- REUTERS


Rusia lancar serangan udara menjelang hari ulang tahun Ukraine

(Kepulan asap di bandar Kiev selepas serangan peluru berpandu Rusia, pada 26 Mei/REUTERS)

Kiev, 28 Mei– Rusia melancarkan serangan udara semalaman ke atas Kiev ketika ibu negara Ukraine itu bersiap sedia untuk menyambut hari ulang tahun pada Ahad.

Sistem pertahanan udara Ukraine telah menembak jatuh sekurang-kurangnya 20 dron yang menuju ke arah Kiev.Menurut Datuk Bandar Vitali Klitschko, serangan itu telah mengorbankan seorang lelaki berusia 41 tahun dan mencederakan seorang wanita berusia 35 tahun di bandar itu.Serangan yang berlaku pada tengah malam hari Ahad terakhir bulan Mei, ketika ibu negara Ukraine itu bersedia untuk menyambut hari ulang tahun penubuhannya secara rasmi 1,541 tahun lalu. Sambutan hari ulang tahun tersebut akan disertai dengan pameran jalanan, konsert dan pameran muzium khas, yang telah dirancang pada tahun ini dalam skala yang lebih kecil.

Kiev merupakan bandar terbesar di Ukraine yang terdiri daripada beberapa daerah dengan populasi kira-kira tiga juta penduduk telah diserang semalaman, termasuk kawasan berhampiran Pecherskyi.Saksi Reuters berkata semasa amaran serangan udara yang bermula selepas tengah malam, orang ramai berdiri di balkoni, beberapa orang menjerit serangan yang ditujukan kepada Presiden Rusia Vladimir Putin dan slogan "Kemuliaan kepada pertahanan udara".Moscow telah memperhebatkan serangan peluru berpandu dan dron bulan ini selepas hampir dua bulan menyasarkan kemudahan dan bekalan tentera. Serangan kini terjadi beberapa kali dalam tempoh seminggu."Di daerah Holosiivskyi, yang terletak di bahagian barat daya Kiev, serpihan dron menyebabkan sebuah gudang tiga tingkat terbakar, memusnahkan kira-kira 1,000 meter persegi (10,800 kaki persegi) struktur bangunan", kata Datuk Bandar Klitschko.Serpihan dron menyebabkan berlakunya kebakaran bangunan tujuh tingkat di daerah Solomyanskyi di barat bandar itu. Daerah ini merupakan hab pengangkutan rel dan udara yang sibuk.Selain itu, ia turut memusnahkan sebuah bangunan sembilan di daerah Pecherskyi.- REUTERS


Seorang terbunuh dalam serangan dron besar-besaran Rusia

KIEV, 28 Mei- Seorang orang awam maut di Kiev selepas serangan dron besar-besaran ke atas ibu negara Ukraine, kata Datuk Bandar, Vitali Klitschko."Seorang wanita berusia 35 tahun dimasukkan ke hospital, seorang lelaki berusia 41 tahun meninggal dunia," kata datuk bandar di Telegram dan melaporkan bahawa serpihan dron telah terhempas berhampiran stesen minyak.Beliau berkata pertahanan udara Kiev telah menembak jatuh lebih 20 dron yang menuju ke bandar itu.

Beliau menyifatkan serangan itu besar-besaran dan menasihatkan penduduk bandar berada di tempat perlindungan.Tambahnya, serangan turut menyebabkan berlakungan kebakaran di sebuah premis syarikat di daerah Holosiivskyi.

(Anggota bomba memadamkan kebakaran di kemudahan perubatan, musnah akibat serangan peluru berpandu, di bandar Dnipro/AFP)

Tentera Rusia telah menyasarkan Kiev sepanjang bulan Mei.Ketua Pentadbiran Awam dan tentera tempatan, Serhii Popko, berkata pada Jumaat bahawa terdapat 13 serangan pada bulan lalu.Sejak beberapa minggu lalu, laporan mengenai serangan dron di Rusia juga meningkat, terutamanya di kawasan yang bersempadan dengan Ukraine.Pada hari Sabtu, tembakan di kawasan tersebut telah membunuh dua orang, kata pihak berkuasa wilayah.Moscow telah menyalahkan Kiev dan penyokong baratnya berhubung peningkatan jumlah serangan dan operasi sabotaj, termasuk di Kremlin. Bagaimanapun, Ukraine menafikan penglibatannya.-AFP


Lebih 1,500 aktivis iklim ditahan di Belanda

HAGUE,28 Mei- Lebih 1500 orang ditahan semasa protes kumpulan iklim di The Hague.

Aktivis menghalang jalan utama di tengah bandar, sebagai protes terhadap subsidi bahan api fosil.Polis berkata mereka telah menggunakan meriam air untuk mengawal keadaan.

(Polis menahan aktivis iklim Extinction Rebellion ketika mereka menghalang laluan jalan raya semasa protes  pada Januari lalu/ Foto fail/AFP)

Sejumlah 1,579 orang telah ditahan dan 40 orang daripadanya akan didakwa atas tuduhan vandalisme.Protes tersebut turut disertai oleh beberapa selebriti Belanda, antaranya Carice van Houten, yang terkenal dengan peranannya sebagai Melisandre dalam siri TV popular "Game of Thrones".Sementara itu, agensi berita Belanda ANP melaporkan bahawa mereka telah ditangkap dan kemudian dibenarkan pulang ke rumah dan tidak melaporkan sama ada mereka antara yang didakwa.Menurut ANP, protes itu yang ketujuh dianjurkan oleh Extinction Rebellion di kawasan The Hague dan jumlah tertinggi orang yang ditahan setakat ini.- AFP


Tiga orang maut dalam pertempuran di sempadan Iran-Afghanistan

DUBAI, 28 Mei- Dua orang pengawal sempadan Iran dan seorang pejuang Taliban terbunuh selepas berlakunya tembakan berhampiran pos sempadan Iran-Afghanistan.Polis Iran mengesahkan kejadian itu tanpa memberikan butiran mangsa.Insiden berlaku di tengah-tengah ketegangan antara kedua-dua negara berhubung hak air.Iran menuduh pemerintah Taliban melanggar Perjanjian 1973 dengan menyekat aliran air dari sungai Helmand ke wilayah timur Iran yang kering. Bagaimanapun, Taliban menafikan tuduhan tersebut.“Hari ini, di wilayah Nimroz, tentera sempadan Iran melepaskan tembakan ke arah Afghanistan, yang diikuti serangan balas,” kata Jurucakap Kementerian Dalam Negeri Taliban, Abdul Nafi Takor dalam satu kenyataan."Keadaan terkawal sekarang. Negara Islam tidak mahu berperang dengan jirannya," katanya tanpa memberikan butiran mangsa.Dalam pada itu, agensi berita rasmi IRNA Iran melaporkan susulan insiden tersebut, pihak berkuasa Iran menutup pos sempadan Milak – Zaranj, sebuah lintasan komersial utama dan bukan lokasi kejadian.

"Timbalan Ketua Polis Iran, Qasem Rezaei, berkata sebelum ini: "Tanpa mematuhi undang-undang antarabangsa dan kejiranan yang baik, tentera Taliban mula menembak di pusat pemeriksaan Sasoli menyebabkan tindak balas yang tegas," lapor IRNA.Pengawal sempadan Iran berkata dalam satu kenyataan berkata bahawa mereka melepaskan tembakan sehingga boleh menyebabkan kematian dan kerosakan serius", lapor IRNA, tanpa memberikan butiran.Sementara itu, Jurucakap Kementerian Pertahanan Taliban Enayatullah Khowarazmi berkata berlaku lagi tembakan oleh tentera Iran di kawasan sempadan daerah Kong di wilayah Nimroz dan tercetusnya konflik."Afghanistan menganggap dialog dan rundingan sebagai cara yang munasabah untuk sebarang masalah. Memberi alasan untuk peperangan dan tindakan negatif bukanlah untuk kepentingan mana-mana pihak," kata Khowarazmi.Pada Mei lalu, Presiden Iran Ebrahim Raisi memberi amaran kepada Taliban berhubung hak air Iran bawah Perjanjian 1973.- REUTERS


Runtuhan salji, 10 maut di Pakistan

PAKISTAN, 27 Mei- Sekurang-kurangnya 10 orang maut manakala lebih 10 orang lagi cedera dalam runtuhan salji di utara Pakistan pada Sabtu.Kejadian tersebut berlaku berhampiran 'shounter pass' yang menghubungkan wilayah Gilgit-Baltistan dengan Kashmir.Pegawai Penyelamat, Subah Khan berkata cuaca buruk menyukarkan usaha menyelamat itu."Kejadian berlaku selepas kira-kira 35 orang perantau yang baharu pulang dari Kashmir telah mendirikan kem berhampiran gaung."Mereka ditimpa runtuhan salji pada lewat malam yang menyebabkan sekurang-kurangnya 10 maut."Siasatan awal mendapati 15 ekor lembu turut mati," katanya kepada pemberita di sini. - AFP


Krisis tanah, 10 maut di Chad

N'DJAMENA, 27 Mei- Pertempuran antara penggembala dan petani telah membunuh sekurang-kurangnya 10 orang di selatan Chad, wilayah yang kerap dilanda keganasan.Gabenor wilayah Madoul, Adoum Forteye Amadou berkata keganasan itu berlaku pada Khamis dan turut membabitkan kanak-kanak berusia 12 tahun."Kanak-kanak berkenaan dibunuh selepas membiarkan haiwannya memusnahkan ladang kacang tanah petani."Ibu bapa kanak-kanak itu kemudian membunuh sembilan petani sebagai membalas dendam."Kejadian tersebut berlaku berhampiran Kampung Bara II, 600 kilometer tenggara ibu kota N'Djamena."Mereka yang terbabit dalam insiden itu ditahan untuk siasatan lanjut," katanya kepada pemberita di sini.Ketegangan yang sudah berlaku sejak dahulu lagi itu membabitkan perebutan tanah antara kedua-dua pihak.Kedua-dua pihak sering menuduh antara satu sama lain.Petani menuduh penggembala membiarkan haiwan peliharaan memusnahkan tanaman mereka, sementara pengembala pula mengatakan mereka mempunyai hak ke atas tanah tersebut. - AFP


Ekspo Data, kereta tanpa pemandu tarik perhatian ramai

CHINA, 27 Mei- Sebuah kereta tanpa pemandu telah menarik perhatian ramai di Ekspo Industri Data Besar Antarabangsa China 2023 di Bandar Guiyang, Wilayah Guizhou di sini.Kenderaan tanpa stereng dan tempat duduk pemandu itu menampilkan ruangan yang luas serta mesra pengguna.Terdapat juga beberapa kemudahan lain, antaranya tempat bersolek dan minum.Untuk keselamatan, kereta tanpa pemandu itu bergerak pada kelajuan rendah.Ekspo ini juga dikenali sebagai Ekspo Data, berlangsung dari Jumaat hingga Ahad dan diadakan secara tahunan di Guiyang sejak 2015.Ia menjadi satu platform antarabangsa bagi memaparkan pencapaian China dalam pembangunan dan pengumpulan sumber membabitkan sektor data raya. - REUTERS


Pilihan raya Turkiye, Erdogan mendahului Kilicdaroglu

ISTANBUL, 27 Mei- Penyandang Presiden, Recep Tayyip Erdogan mendahului pesaingnya, Kemal Kilicdaroglu, menjelang penentuan pusingan pilihan raya kedua Turkiye pada esok.Erdogan dianggap pilihan utama menjelang pusingan akhir pilihan raya, mendahului Kilicdaroglu hampir lima mata selepas pusingan pertama.Peluang pemimpin itu diperkukuh dengan sokongan Sinan Ogan, seorang ultra-nasionalis untuk meraih 5.2 peratus undi pada 14 Mei lalu.Parti berhaluan kanan yang lebih kecil juga memperoleh hampir satu perempat daripada undi pilihan raya Parlimen.Pakar sejarah dan penganalisis mengakui terkejut dengan gelombang patriotik yang melanda Turkiye pada ulang tahun ke-100 penubuhan negara itu sebagai sebuah republik pasca Uthmaniyyah.Menurut pakar sejarah, Etienne Copeaux, politik Islam dianjurkan Erdogan tidak bertentangan dengan semangat nasionalisme negara itu sejak beliau menjadi Datuk Bandar Istanbul pada tahun 1990-an.Malah, Erdogan juga dilihat bersikap berhati-hati melakukan perubahan serta tidak menolak sepenuhnya warisan pengasas negara moden, Mustafa Kemal Ataturk.- AFP


Kerjasama AS-China, boleh diperkukuh dengan tiga prinsip

BEIJING, 27 Mei- Amerika Syarikat (AS) tidak boleh menuntut kerjasama dari China sekiranya terus menyekat kepentingan Beijing.Jurucakap Kementerian Luar China, Mao Ning berkata hubungan dengan AS dapat diperkukuh, dengan tiga prinsip iaitu saling menghormati, hidup bersama secara aman dan kerjasama menang-menang seperti digagaskan Presiden Xi Jinping.Katanya, AS seharusnya memberi kerjasama yang baik bagi membawa hubungan dua hala berkenaan ke landasan yang betul demi memantapkan agenda pembangunan.Sebelum ini, Menteri Perdagangan China, Wang Wentao mengadakan perbincangan dengan Setiausaha Perdagangan AS, Gina Raimondo pada Khamis.Menerusi pertemuan itu, China menyatakan kebimbangan polisi Washington-Beijing, berhubung perdagangan dan ekonomi, semikonduktor serta isu berkaitan kawalan eksport dan kajian semula pelaburan.- REUTERS

(Jurucakap Kementerian Luar China, Mao Ning/REUTERS)


Korea Selatan-Jerman, bakal meterai perjanjian ketenteraan

SEOUL, 27 Mei- Korea Selatan dan Jerman akan memeterai satu perjanjian bagi melindungi rahsia ketenteraan sekali gus mempertingkat kerjasama pertahanan.Presiden Korea Selatan, Yoon Suk Yeol berkata perjanjian tersebut dapat melancarkan operasi rantaian bekalan industri pertahanan ketika di tengah-tengah ketidakstabilan ekonomi dan politik global. Baru-baru ini, Korea Selatan turut menandatangani perjanjian sama dengan Kanada untuk mengembangkan industri pertahanannya."Menyedari cabaran perang berlanjutan di Ukraine, yang memberi kesan terhadap peningkatan permintaan, Seoul tetap enggan membekalkannya kepada Kiev," kata Yoon dalam sidang akhbar bersama Jerman Canselor, Olaf Scholz di Seoul.Pada masa sama, Scholz turut mengecam tindakan tidak bertanggungjawab Korea Utara yang melancarkan ujian peluru berpandu.Tegasnya, Pyongyang bukan sahaja melanggar undang-undang antarabangsa, malah membebankan rakyat Korea, Jepun dan seluruh wilayah.- REUTERS

(Presiden Korea Selatan, Yoon Suk Yeol/REUTERS)


Bandar Amazon Belem, dipilih sebagai tuan rumah COP30

BRASILIA, 27 Mei- Pertubuhan Bangsa Bersatu (PBB) telah mengesahkan bandar Amazon Belem, Brazil dipilih sebagai tuan rumah bagi Sidang Kemuncak Iklim (COP30) pada November 2025.Perkara itu dimaklumkan Presiden Brazil, Luiz Inacio Lula da Silva pada Jumaat.Terdahulu, pemimpin berhaluan kiri itu tahun lalu telah menghadiri COP27 di Mesir sebagai wakil presiden terpilih, menyatakan komitmen terhadap negara hutan hujan itu dalam menangani krisis iklim dunia.Rundingan itu dijadual akan berlangsung di Dubai, Emiriah Arab Bersatu (UAE)."Saya telah menghadiri COP di Mesir, Paris, Copenhagen dan semua orang bercakap tentang Amazon. Jadi, saya berkata mengapa kita tidak anjurkannya di negeri Amazon, supaya anda boleh tahu apa sebenarnya Amazon," kata Lula kepada media tempatan.

Tambahnya, penganjuran di bandar Amazon Belem itu mampu membuka mata masyarakat dunia tentang kepentingan kawasan terpelihara itu.Belem ialah bandar kedua paling ramai penduduk di Amazon Brazil selepas Manaus, yang menganjurkan perlawanan Piala Dunia 2014.- REUTERS


Pegawai Mexico menemui 175 pendatang dalam treler

MEXICO, 27 Mei- Pihak berkuasa Mexico menemui 175 pendatang, kebanyakannya dari Guatemala dalam sebuah treler di selatan Chiapas, kata Institut Migrasi Kebangsaan (INM) pada Jumaat.Insiden itu merupakan penyeludupan manusia beramai-ramai terbaharu dikesan.Ejen imigresen mendengar jeritan dan hentakan yang datang dari dalam kenderaan itu apabila ia dihentikan di pusat pemeriksaan, kata INM dalam satu kenyataan.Walaupun pemandu enggan membuka pintu belakang treler, wajah pendatang dapat dilihat, kata INM.Foto yang dikongsikan oleh institut itu menunjukkan orang ramai berdiri rapat di dalam treler sebelum turun dengan bantuan ejen INM.Kebanyakan pendatang adalah dari Guatemala, manakala yang lain dari Ecuador, El Salvador dan Honduras. Dua orang daripada kumpulan itu masing-masing dari Republik Dominican dan Pakistan.Kumpulan itu termasuk 28 kanak-kanak bawah umur tanpa penjaga dari Guatemala dan dua dari El Salvador.Pendatang melarikan diri dari kemiskinan dan keganasan di Amerika Latin kerap berusaha untuk melalui Mexico secara rahsia untuk ke Amerika Syarikat (AS). Minggu lalu, Pegawai Keselamatan Dalam Negeri AS Blas Nunez-Neto berkata, bahawa pendatang di sempadan AS-Mexico telah menurun 70% sejak berakhirnya sekatan sempadan COVID-19.Namun, bilangan pendatang ke AS yang melintasi hutan berbahaya antara Panama dan Colombia telah meningkat tahun ini.- REUTERS

(175 pendatang ditemui dalam sebuah treler oleh pihak berkuasa Mexico/REUTERS)


Pokok bersejarah di Sierra Leone tumbang akibat ribut

FREETOWN, 27 Mei- Sebatang pokok bersejarah yang dijadikan lambang kebebasan negara Sierra Leone tumbang akibat ribut dan hujan lebat yang melanda ibu negara itu.Presiden, Julius Maada Bio menyifatkan ia kejadian yang menyedihkan serta kehilangan yang besar selepas berabad lamanya ia berdiri megah.Orang ramai turut terkejut melihat pokok tersebut tumbang.Pokok kapas tersebut adalah mercu tanda paling penting di negara Afrika barat itu yang ditanam oleh seorang hamba yang dibebaskan oleh penjajah Amerika pada tahun 1700. Tiada kecederaan dan kerosakan harta benda dilaporkan dalam kejadian ribut berkenaan.- REUTERS


Jangkitan COVID-19 di Beijing meningkat

BEIJING, 27 Mei- Jangkitan COVID-19 di Beijing menunjukkan peningkatan sejak empat minggu lepas ketika gelombang baharu virus itu melanda China.Pihak berkuasa kesihatan telah meminta sekolah di beberapa bahagian negara itu mengambil langkah berjaga-jaga.Pakar epidemiologi China, Zhong Nanshan, menjangkakan kira-kira 65 juta kes jangkitan baharu setiap minggu pada akhir Jun.Zhong menjangka kini terdapat kira-kira 40 juta kes baharu setiap minggu.Walaupun antara 80 dan 90 peratus daripada 1.4 bilion penduduk China dipercayai telah dijangkiti semasa gelombang Disember dan Januari, pakar itu berkata tahap imuniti kini semakin menurun.Pihak berkuasa tidak menjangkakan gelombang jangkitan seperti sebelumnya, namun memberi amaran orang tua dan berpenyakit berhadapan risiko dijangkiti.- REUTERS


Kekalkan faedah tinggi lebih lama, bantu AS berdepan inflasi

WASHINGTON, 27 Mei- Kadar faedah Amerika Syarikat mungkin perlu kekal lebih tinggi untuk tempoh lebih lama bagi meredakan inflasi.Menurut Tabung Kewangan Antarabangsa (IMF), Washington juga perlu mengetatkan dasar fiskal untuk mengurangkan hutang Persekutuan.IMF mengeluarkan kenyataan itu selepas semakan "Artikel IV" mengenai dasar Amerika berkata bahawa ekonominya telah terbukti berdaya tahan dalam menghadapi dasar monetari dan fiskal yang lebih ketat.Pengarah IMF, Kristalina Georgieva berkata keyakinan terhadap pasaran kewangan Amerika kekal sebagai sumber kestabilan, walaupun di tengah-tengah rundingan siling hutang yang masih belum diselesaikan.Georgieva berkata Amerika Syarikat boleh menghapuskan isu siling hutang jika ia menjadikan perjanjian peruntukan sebagai asas untuk jumlah yang akan dipinjam negara itu.- REUTERS


Mexico gagal hentikan dagangan haram hidupan liar - AS

(Vaquita, ikan lumba-lumba terkecil muncul di perairan San Felipe, Mexico/REUTERS)

MEXICO, 27 Mei– Setiausaha dalam negeri Amerika Syarikat (AS) pada Jumaat mengisytiharkan bahawa Mexico telah gagal menghentikan perdagangan haram hidupan liar yang mengancam spesies ikan lumba-lumba terkecil di dunia, vaquita.Vaquita, berasal dari Teluk California Mexico, terancam oleh penangkapan ikan Totoaba untuk pasaran gelap.Pundi kencingnya sangat bernilai di Asia kerana digunakan dalam perubatan tradisional.Bagaimanapun kerajaan Mexico berada sukar untuk membanteras penangkapan ikan secara haram itu.“Kerajaan Mexico gagal membendung aktiviti haram dan eksport komersial totoaba,” kata Setiausaha Dalam Negeri AS, Deb Haaland.Dalam surat pemberitahuan kepada Kongres AS, "perdagangan haram ini mempunyai kesan negatif langsung terhadap kelangsungan hidup vaquita."Bawah undang-undang AS, presiden boleh melarang pengeksportan dagangan ke sesebuah negara bagi produk hidupan liar dan mengehadkan import lain dari negara yang dianggap boleh menjejaskan keberkesanan mana-mana perjanjian antarabangsa.Kerajaan Mexico tidak segera bertindak balas terhadap permintaan itu. Pada Khamis, kerajaan berkata, pelan "tindakan segera" sedang dilakukan untuk melindungi vaquita.Konvensyen Perdagangan Antarabangsa Spesies Terancam (CITES) pada Mac berkata Mexico gagal untuk menyampaikan rancangan yang sesuai untuk melindungi totoaba.Aktiviti menangkap totoaba secara berleluasa boleh menyebabkan spesies vaquita pupus kerana mamalia laut boleh terjerat dalam pukat yang dibuang oleh nelayan haram.Sarah Uhlemann, pengarah program antarabangsa di Pusat Kepelbagaian Biologi yang berpangkalan di AS, berkata sekatan perdagangan adalah penting kerana tanpa tekanan antarabangsa, vaquita boleh pupus.- REUTERS


Dua orang maut, serangan Rusia sasar klinik di Dnipro

KIEV, 27 Mei- Dua individu maut, manakala 30 orang lagi cedera dalam serangan peluru berpandu Rusia yang menyasarkan sebuah klinik di Dnipro, timur Ukraine.

Presiden Volodymyr Zelensky menyifatkan serangan itu sebagai jenayah kemanusiaan.Rakaman video menunjukkan bangunan musnah serta pekerja lari menyelamatkan diri. Sebahagian besar tingkat atas di bangunan tiga tingkat itu rosak teruk dengan mayat bergelimpangan di tepi jalan."Satu lagi serangan peluru berpandu (Rusia), satu lagi jenayah terhadap kemanusiaan," tulis Zelensky di Twitter.

(Serangan peluru berpandu Rusia yang menyasarkan sebuah klinik di Dnipro, timur Ukraine/REUTERS)

Beliau berkata serangan menyasarkan sebuah klinik psikologi dan klinik veterinar, hanya negara jahat yang menyasarkan klinik. Tidak ada tujuan ketenteraan dalam hal ini. Ia adalah keganasan sebenar Rusia", katanya.Kementerian Pertahanan Ukraine menyifatkan serangan itu sebagai jenayah perang yang serius di bawah Konvensyen Geneva yang menetapkan bagaimana askar dan orang awam harus dilayan dalam peperangan.Kementerian Pertahanan Rusia berkata telah melakukan serangan semalaman ke atas depot peluru Ukraine.Moscow menolak dakwaan tenteranya telah melakukan jenayah perang dan menyasarkan orang awam, meskipun serangan udaranya sering menyasarkan infrastruktur awam, termasuk kediaman dan kemudahan awam.-REUTERS


1.2 tan Dadah dirampas di Songkhla

SONGKHLA, 27 Mei- Pejabat Lembaga Kawalan Narkotik Thailand (ONCB) berjaya merampas 1.2 tan dadah jenis kristal Methamphetamine bernilai 120 juta Baht di Songkhla, selatan Thailand hari ini. Setiausaha Agung Pejabat Lembaga Kawalan Narkotik Thailand (ONCB) Wichai Chaimongkol berkata dadah itu dirampas di sebuah rumah yang dijadikan stor penyimpanan.Selain itu, beliau berkata sebahagian dadah juga ditemukan dalam dua buah pikap yang pakir di perkarangan rumah. “Ini merupakan rampasan terbesar pada tahun ini. Siasatan awal mendapati dadah itu dipercayai akan diseludup ke Malaysia,” katanya. Beliau menambah ketibaan pasukan ONCB disedari sindiket itu dan mereka berjaya meloloskan diri. “Kami berjaya merampas dua buah kereta dan sebuah motosikal,” katanya. -BERNAMA


Celine Dion batalkan konsert 2023-2024

PARIS, 27 Mei- Ikon pop Celine Dion membatalkan semua baki konsertnya yang dijadualkan untuk 2023-2024 dengan mengatakan dia tidak cukup kuat untuk meneruskan jelajah yang dirancang kerana menghadapi gangguan saraf.Tahun lalu penyanyi Kanada berusia 55 tahun itu mendedahkan bahawa dia mengalami masalah kesihatan yang menjejaskan nyanyiannya."Saya minta maaf untuk mengecewakan anda semua sekali lagi dan walaupun ia melukakan hati saya, sebaiknya kita batalkan semuanya sehingga saya benar-benar bersedia untuk kembali ke pentas," tweet penyanyi lagu My Heart Will Go On itu."Saya tidak berputus asa dan saya tidak sabar untuk berjumpa dengan anda lagi", tambahnya.

Kenyataan yang dikeluarkan oleh penganjur jelajahnya menyebut: "Dengan rasa kekecewaan yang luar biasa, Jelajah Dunia Keberanian Celine Dion hari ini mengumumkan pembatalan semua tarikh yang tinggal pada masa ini dijual untuk 2023 dan 2024.""Saya bekerja keras untuk membina semula kekuatan saya, tetapi jelajah boleh menjadi sangat sukar walaupun anda 100 peratus" kenyataan itu memetik Dion sebagai berkata.Pada Disember 2022, dia menyiarkan video sebak di Instagram untuk mengatakan dia baru-baru ini didiagnosis dengan Sindrom Orang Kaku dan tidak akan bersedia untuk memulakan jelajah Eropah pada bulan Februari seperti yang dirancang.Dia berkata gangguan itu menyebabkan kekejangan otot dan "tidak membenarkan saya menggunakan pita suara saya untuk menyanyi seperti biasa.""Jelajah Dunia Keberanian" bermula pada 2019 dan Dion menyelesaikan 52 persembahan sebelum pandemik COVID-19.Dia kemudiannya membatalkan jelajah Amerika Utara kerana masalah kesihatan.Jelajah tersebut merupakan konsert global pertama pemenang Grammy itu dalam tempoh sedekad dan yang pertama tanpa suami yang juga merangkap pengurusnya Rene Angelil, yang meninggal dunia akibat kanser pada 2016. -AFP


Buaya makan tuan

PNOM PENH, 26 Mei- Seorang lelaki maut selepas terjatuh ke dalam kandang yang dihuni kira-kira 40 ekor buaya.Menurut laporan, kandang buaya tersebut adalah milik keluarga mangsa.Lelaki berusia 72 tahun itu cuba mengeluarkan seekor buaya keluar dari sangkar tempat ia bertelur apabila reptilia itu menggigit kayu yang digunakan lelaki tersebut dan menariknya masuk ke dalam kandang.Kumpulan utama reptilia kemudian menerpa lelaki itu, membaham tubuhnya dan meninggalkan kandang konkrit di ladang di Siem Reap dalam keadaan berlumuran darah."Ketika dia mengejar seekor buaya keluar dari sangkar bertelur, buaya itu menggigit kayu itu, menyebabkan dia terjatuh ke dalam kandang itu," kata Mey Savry, ketua polis komune Siem Reap, kepada AFP.“Kemudian buaya lain menerkam, menyerangnya sehingga dia mati,” katanya sambil menambah saki-baki mayat lelaki itu dipenuhi kesan gigitan.Katanya, salah satu lengan lelaki itu digigit dan ditelan buaya berkenaan.Pada 2019, seorang kanak-kanak perempuan berusia dua tahun dibunuh dan dimakan buaya apabila dia merayau ke ladang reptilia keluarganya di kampung yang sama, kata ketua polis.Terdapat beberapa ladang buaya di sekitar Siem Reap, bandar pintu masuk ke runtuhan terkenal Angkor Wat.Reptilia itu dipelihara untuk telur, kulit dan dagingnya.Anak-anak buaya turut diperdagangkan, dengan mendatangkan hasil yang lumayan.-AFP


Buka pintu kecemasan ketika pesawat belum mendarat

SEOUL, 26 Mei- Seorang penumpang membuka pintu kecemasan dalam penerbangan Asiana Airlines ketika ia sedang bersiap untuk mendarat pada Jumaat, mengakibatkan beberapa penumpang dikejarkan ke hospital.Syarikat penerbangan itu memberitahu AFP, pesawat itu bagaimanapun mendarat dengan selamat.Pesawat Airbus A321-200 itu membawa hampir 200 penumpang ketika menghampiri landasan di Lapangan Terbang Antarabangsa Daegu, kira-kira 240 kilometer (149 batu) tenggara Seoul.Ketika pesawat masih berada kira-kira 200 meter (650 kaki) di atas tanah, seorang penumpang yang duduk berhampiran pintu keluar kecemasan membuka pintu secara manual dengan menyentuh tuil.Ia menyebabkan beberapa penumpang mengalami kesukaran bernafas, dan beberapa orang telah dibawa ke hospital selepas mendarat, kata Asiana sambil menambah bahawa tiada kecederaan atau kerosakan besar.Agensi Berita Yonhap Korea Selatan melaporkan bahawa sembilan orang telah dimasukkan ke hospital."Penumpang (suspek) itu telah dibawa ke polis dan sedang disoal siasat" untuk mengetahui punca mengapa dia bertindak membuka pintu kecemasan, kata Asiana.Video pendek kejadian itu dikongsi oleh Yonhap.Rakaman itu menunjukkan angin merobek pintu yang terbuka di udara, dengan kain sandaran tempat duduk dan rambut penumpang mengepak liar sambil beberapa orang penumpang menjerit ketakutan.Satu lagi video yang dikongsi di media sosial menunjukkan penumpang duduk di barisan kecemasan di sebelah pintu terbuka ditiup angin kencang.-AFP


Wakil Myanmar lawat kem pelarian Rohingya di Bangladesh

TEKNAF, 26 Mei- Satu pasukan mewakili kerajaan Myanmar melawat kem pelarian Rohingya di Bangladesh, di sini, pada Khamis.Ia dalam usaha memujuk mereka menyertai skim perintis penghantaran pulang yang dicadangkan.Beberapa cubaan untuk menghantar pulang pelarian terbabit ke negara asal, gagal sebelum ini. Namun, Myanmar dan Bangladesh sedang berusaha untuk memindahkan semula kira-kira 1,100 warga Rohingya ke Rakhine. Seorang wakil pelarian, Mohammad Selim berkata mereka enggan pulang. Ini berikutan kerajaan Myanmar tidak mahu memberi taraf kewarganegaraan, sebaliknya hanya kad pengesahan kebangsaan. "Kami berkata bahawa kami perlu kembali ke rumah nenek moyang kami sendiri...Kami memberitahu, mereka harus memberi kami kewarganegaraan tetapi mereka memberikan kami kad pengesahan kebangsaan, yang bukan kewarganegaraan," kata Selim."Mereka berulang kali berkata begitu, tidak mungkin kita boleh mempercayai mereka. Kami tidak mempunyai wakil tetap dalam proses penghantaran pulang ini," kata Khin Maung, seorang pemimpin Rohingya yang terkenal, kepada AFP sebelum pertemuan itu."Proses penghantaran pulang ini hanya untuk mencuci mata. Jika mereka tidak menjamin maruah kita, tidak ada gunanya kembali menjadi pelarian di dalam negara (IDP)," katanya.

(Pasukan mewakili kerajaan Myanmar melawat kem pelarian Rohingya di Bangladesh/Foto AFP)

Sementara itu, seorang Rohingya yang sepatutnya dihantar pulang dalam projek perintis memberitahu AFP, mereka tidak mahu pulang dan tinggal di Myanmar "sebagai bukan warganegara dan tinggal di kem IDP"."Tempat kami harus diberikan semula kepada kami, hak kami untuk hidup seperti kumpulan etnik lain harus dijamin secara sah. Jika tidak, kami tidak boleh percaya pembunuh beramai-ramai," kata mereka.Sementara itu, Mainul Kabir, ketua sayap Rohingya di kementerian luar Bangladesh, memberitahu penghantaran pulang adalah "satu-satunya cara untuk menyelesaikan isu Rohingya".Beliau berkata delegasi Myanmar "memberi jaminan bahawa kekeliruan yang sedang diwujudkan akan diselesaikan secara beransur-ansur".Minggu lalu, Human Rights Watch mengkritik rancangan penghantaran pulang itu, dengan mengatakan ia menimbulkan "risiko besar" kepada Rohingya."Bangladesh kecewa dengan bebannya sebagai tuan rumah, tetapi menghantar pelarian kembali ke kawalan junta Myanmar yang kejam hanya akan menyediakan pentas untuk perpindahan penduduk yang dahsyat seterusnya," kata kumpulan itu dalam satu kenyataan.-AFP


Kebakaran bangunan di Sydney, dua remaja serah diri

SYDNEY, 26 Mei- Dua remaja berusia 13 tahun menyerah diri selepas kebakaran memusnahkan sebuah bangunan tujuh tingkat di tengah Sydney.Penolong Pesuruhjaya Polis, Paul Dunstan berkata kedua-dua remaja itu menyerah diri di dua balai polis berasingan, lewat malam tadi."Dua remaja menyerah diri di dua balai polis berasingan pada lewat malam tadi. Mereka kini membantu polis dengan siasatan kami," katanya.Petang semalam, kebakaran besar berlaku di bekas bangunan kilang topi di Randle Street. Kejadian turut menyebabkan bangunan itu runtuh.Api merebak ke beberapa bangunan berdekatan termasuk pangsapuri. Sekurang-kurangnya 50 orang dipindahkan.-AFP

(Pemandangan udara bangunan yang musnah dalam kebakaran di tengah Sydney/Foto AFP)


Jepun kenakan sekatan tambahan terhadap Rusia

TOKYO, 26 Mei- Jepun pada Jumaat memberitahu, akan mengenakan sekatan tambahan ke atas Rusia.Ketua Setiausaha Kabinet, Hirokazu Matsuno berkata keputusan itu dibuat selepas sidang kemuncak G7 di Hiroshima minggu lalu.Jelas Matsuno, pemimpin G7 termasuk Amerika Syarikat, Britain, Jerman dan Perancis bersetuju meningkatkan sekatan ke atas Moscow sebagai hukuman menceroboh Ukraine.

Dalam tindakan yang diselaraskan dengan G7, Tokyo akan membekukan aset 78 kumpulan dan 17 individu di Rusia, termasuk pegawai tentera.Selain mengharamkan eksport kepada 80 entiti Rusia seperti makmal penyelidikan yang berkaitan dengan tentera.Jepun juga akan melarang menyediakan perkhidmatan pembinaan dan kejuruteraan kepada Rusia, walaupun butiran langkah itu akan diumumkan kemudian, menurut kenyataan kementerian perdagangan.-REUTERS


Rusia mula tempatkan senjata nuklear taktikal di Belarus

MOSCOW, 26 Mei- Rusia dikhuatiri sudah mengorak langkah menggunakan senjata nuklear dalam perang di Ukraine apabila menghantar senjata nuklear taktikal ke Belarus semalam.Perkembangan sedemikian disifatkan pemimpin Rusia satu kemajuan bagi penempatan pertama senjata nuklear Kremlin di luar Rusia sejak kejatuhan Kesatuan Soviet pada 1991.Tindakan itu dikecam Jabatan Negara Amerika Syarikat (AS), namun Washington memaklumkan pihaknya tidak berhasrat mengubah pandangannya mengenai senjata nuklear strategik atau melihatnya sebagai tanda Rusia sedang bersiap untuk menggunakan senjata nuklear.Presiden Rusia, Vladimir Putin, berkata berkata AS dan sekutunya sedang mendalangi perang proksi yang semakin meluas terhadap Rusia selepas pemimpin Kremlin itu menghantar tentera ke Ukraine 15 bulan lalu.Rancangan untuk penempatan nuklear itu diumumkan Putin dalam satu temu bual yang disiarkan di televisyen negara itu pada 25 Mac lalu.Menteri Pertahanan Rusia, Sergei Shoigu, berkata pada dasarnya Barat secara kolektif melancarkan perang yang tidak diisytiharkan terhadap Rusia."Barat melakukan segala yang boleh 'untuk memanjangkan dan meningkatkan konflik bersenjata di Ukraine'," katanya pada pertemuan dengan rakan sejawatannya dari Belarus di Minsk, menurut Kementerian Pertahanan Rusia.Sementara itu, Presiden Belarus, Alexander Lukashenko, berkata senjata nuklear taktikal sudah pun digerakkan berdasarkan perintah ditandatangani oleh Putin, walaupun tiada pengesahan daripada Kremlin sendiri."Pergerakan senjata nuklear sudah bermula," katanya kepada pemberita di Moscow, ketika beliau menghadiri perbincangan dengan pemimpin negara bekas Soviet yang lain.Ditanya sama ada senjata itu sudah berada di Belarus, beliau merkata: "Mungkin, saya akan memeriksanya apabila kembali ke Belarus".

(Menteri Pertahanan Rusia, Sergei Shoigu, bersalam dengan Menteri Pertahanan Belarus, Victor Khrenin ketika pertemuan di Minsk, Belarus/ REUTERS)

Dalam pada itu, Shoigu menjelaskan, dokumen yang ditandatanganinya di Minsk membabitkan proses untuk menyimpan senjata nuklear taktikal di Belarus.Putin berulang kali memberi amaran Rusia, yang mempunyai lebih banyak senjata nuklear berbanding negara lain, akan menggunakan apa saja jalan untuk mempertahankan negaranya jika menghadapi ancaman.Beliau turut menjadikan perang Ukraine sebagai pertempuran untuk kelangsungan hidup Rusia menentang Barat yang agresif.AS dan sekutunya mengatakan mereka mahu Ukraine mengalahkan tentera Rusia di medan perang, tetapi pada masa sama, menafikan mereka mahu memusnahkan Rusia selain menolak kaitan perang Ukraine dalam apa-apa cara sekali pun dengan perluasan Pertubuhan Perjanjian Atlantik Utara (NATO) pasca-Soviet.Untuk rekod, Belarus mempunyai sempadan dengan tiga negara anggota NATO, iaitu Poland, Lithuania dan Latvia dengan Rusia akan kekal mengawal senjata nuklear itu.Rusia mempunyai keunggulan yang besar berbanding AS dan pakatan tentera NATO dalam hal senjata nuklear taktikal, dengan AS percaya Rusia mempunyai kira-kira 2,000 kepala peledak taktikal yang mempunyai fungsi sedemikian.AS pula mempunyai sekitar 200 senjata nuklear taktikal, separuh daripadanya berada di pangkalan di Eropah.Shoigu berkata, peluru berpandu Iskander-M, yang boleh membawa kepala peledak konvensional atau nuklear, sudah diserahkan kepada angkatan bersenjata Belarus dan beberapa pesawat Su-25 ditukar untuk kemungkinan penggunaan senjata nuklear."Selain itu, askar Belarus sudah menerima latihan yang diperlukan," katanya seperti dipetik kementeriannya. - REUTERS


AS beri amaran kepada pihak bertelagah di Sudan, henti cabuli gencatan senjata

WASHINGTON, 26 Mei- Amerika Syarikat pada Khamis, memberi amaran kepada pihak bertelagah di Sudan selepas berlaku pencabulan gencatan senjata. Jurucakap Jabatan Negara, Matthew Miller berkata pasukan pemantau yang ditubuhkan selepas rundingan di Jeddah telah mengesan penggunaan artileri, dron dan pesawat tentera serta pertempuran antara kedua-dua pihak di Khartoum dan Darfur. "Kami terus melihat pelanggaran gencatan senjata," kata Miller kepada pemberita.Pihaknya juga tidak akan teragak-agak mengambil tindakan menerusi kuasa sekatan jika perkara itu terus berlaku. "Kami mengekalkan kuasa sekatan dan jika sesuai kami tidak akan teragak-agak untuk menggunakan kuasa itu," katanya, mengulangi amaran awal daripada Setiausaha Negara AS, Antony Blinken.Sejak 15 April, ibu negara Sudan dan bahagian lain di negara itu dicengkam peperangan bandar yang kejam antara Angkatan Tentera Sudan dan pasukan separa tentera Rapid Support Forces (RSF) selepas pertikaian mengenai penyepaduan mereka sebagai sebahagian daripada peralihan kepada pemerintahan awam.Amerika Syarikat telah mengancam sekatan terhadap kedua-dua pihak tetapi buat masa ini mengutamakan dialog dengan harapan untuk mencapai penyelesaian.-AFP


9,000 haiwan laut mati akibat wabak selesema burung di Chile

SANTIAGO, 26 Mei- Hampir 9,000 singa laut, penguin, memerang dan ikan lumba-lumba mati akibat wabak selesema burung di Chile. Perkhidmatan perikanan Chile, Sernapesca menerusi kenyataan memaklumkan, wabak itu dikesan di 12 daripada 16 wilayah. Agensi itu turut mengumumkan pengaktifan "protokol pengawasan" di sepanjang pantai. Ini termasuk menanam haiwan yang terjejas dalam usaha mencegah penyebaran virus.Sejak akhir 2021, salah satu wabak selesema burung global yang paling teruk dalam rekod telah menyaksikan puluhan juta ayam dimusnahkan, burung liar mati secara besar-besaran dan peningkatan jumlah jangkitan pada mamalia di beberapa negara.

(Perkhidmatan perikanan Chile, Sernapesca menerusi kenyataan memaklumkan, wabak itu dikesan di 12 daripada 16 wilayah/Foto fail AFP)

Di Kemboja, seorang kanak-kanak perempuan berusia 11 tahun jatuh sakit pada pertengahan Februari lalu dengan gejala demam, batuk dan sakit tekak.Dia disahkan meninggal dunia akibat virus selsema burung H5N1, menurut Kementerian Kesihatan di sana.Bapa kanak-kanak berkenaan juga diuji positif, tetapi pihak berkuasa kesihatan Kemboja menolak penularan dari manusia ke manusia.Pada bulan Mac pula, Chile mengesan kes pertama jangkitan manusia pada seorang lelaki berusia 53 tahun.Sementara itu, ratusan kes kematian singa laut juga telah dilaporkan di Amerika Selatan, Argentina, Brazil, Paraguay dan Peru.-AFP


Neuralink dapat kelulusan FDA kaji implan otak pada manusia

(Logo Neuralink dan gambar pemilik syarikat, Elon Musk/ REUTERS)

BENGALURU, 26 Mei- Syarikat implan otak milik Elon Musk, Neuralink, semalam memaklumkan pihaknya sudah menerima kelulusan Pentadbiran Makanan dan Ubat-Ubatan (FDA) Amerika Syarikat (AS) untuk menjalankan kajian klinikal pertama membabitkan manusia.Sebelum ini, sekurang-kurangnya empat kali sejak 2019, Musk meramalkan syarikat peranti perubatannya tidak lama lagi akan memulakan ujian ke atas manusia berhubung implan otak bagi merawat keadaan sukar dikawal seperti lumpuh dan buta.Bagaimanapun, syarikat yang diasaskan pada 2016 itu tidak memohon kebenaran FDA sehingga awal 2022, yang ditolak agensi itu, kata tujuh individu yang masih atau pernah bekerja di Neuralink kepada Reuters pada Mac lalu.Kelulusan FDA diperoleh apabila ahli Parlimen AS menggesa pengawal selia awal bulan ini menyiasat sama ada anggota panel yang mengawasi ujian haiwan di Neuralink menyebabkan percubaan yang gagal dan ujian dilakukan secara tergesa-gesa.Malah, Neuralink sebelum ini sudah pun menjadi subjek siasatan pihak Persekutuan termasuk Jabatan Pertanian AS (USDA).

(Video daripada strim langsung menunjukkan Elon Musk berdiri di sebelah robot pembedahan semasa pembentangan mengenai Neuralink pada 28 Ogos 2020/ AFP)

Pada 5 Disember lalu, Reuters melaporkan Ketua Inspektor USDA sedang menyiasat, atas permintaan pendakwa raya Persekutuan, potensi pelanggaran Akta Kebajikan Haiwan yang mengawal kaedah penyelidik merawat dan menguji jenis haiwan tertentu.Siasatan juga sudah melihat pengawasan USDA terhadap Neuralink.Sementara itu, Neuralink, dalam ciapan Twitter semalam, berkata syarikat itu belum mengambil perhatian untuk ujian klinikal."Ini adalah hasil kerja luar biasa oleh pasukan Neuralink dengan kerjasama rapat bersama FDA dan mewakili langkah pertama yang suatu hari nanti akan membolehkan teknologi kami membantu ramai orang," kata Neuralink dalam satu ciapan Twitter semalam.Neuralink sedang membangunkan implan otak yang diharap berupaya membantu orang lumpuh berjalan semula dan menyembuhkan penyakit saraf lain termasuk mereka yang buta. - REUTERS


Musk beri akses pengecas Tesla kepada Ford

NEW YORK, 26 Mei- Tesla akan membuka rangkaian pengecas supernya di Amerika Syarikat (AS) dan Kanada kepada kenderaan elektrik Ford mulai 2024 bagi menggandakan stesen yang tersedia untuk pelanggan Ford, kata syarikat itu pada Khamis."Pada awal 2024, semua pelanggan sedia ada dan pelanggan Ford akan mempunyai akses kepada 12,000 pengecas Tesla dan pengecas super berkelajuan tinggi di seluruh AS," kata Ketua Pegawai Eksekutif Ford Jim Farley dalam satu pengumuman bersama pemilik Tesla, Elon Musk.Musk berkata dia tidak mahu stesen pengecas Tesla "menjadi taman berdinding," yang menghalang pesaing daripada berkongsi produk atau teknologinya."Kami mahu ia menjadi sesuatu yang menyokong dalam industri pengangkutan elektrik secara umum," tambah Musk.Di samping itu, kenderaan elekritk (EV) generasi seterusnya Ford akan menyertakan palam pengecas Tesla bagi membolehkan pemilik mengecas di stesen Tesla tanpa penyesuai, kata Farley.Ketika ini Ford merupakan persaingan untuk Tesla, yang mula menguasai industri EV yang baru muncul.Menurut CNBC Ford menduduki tempat kedua dalam jualan kenderaan elektrik sepenuhnya di Amerika Syarikat tahun lepas.Bagaimanapun, Tesla telah melakukan beberapa siri pemotongan harga pada tahun 2023 dan kerana berhadapan dengan lebih banyak persaingan daripada pembuat kereta lain.Musk pada Februari berjanji untuk menjadikan rangkaian pengecasan Tesla AS tersedia kepada jenama kenderaan elektrik lain berikutan rundingan Rumah Putih.Tesla bersetuju untuk membuat sekurang-kurangnya 7,500 pengecas di seluruh negara dan dibuka kepada EV selain Tesla menjelang akhir 2024.- AFP

(Stesen pengecasan untuk kenderaan elektrik Tesla di Bourg-Achard/AFP)


Polis Jepun tahan suspek bunuh empat mangsa termasuk dua polis

(Sebuah kereta yang membawa suspek lelaki yang melakukan insiden tembak dan tikam memasuki Balai Polis Nakano, Jepun / REUTERS)

TOKYO, 26 Mei- Polis Jepun menahan seorang lelaki yang menyembunyikan diri di dalam bangunan selepas didakwa membunuh empat mangsa termasuk dua anggota polis dalam serangan menggunakan pistol dan pisau, kata pegawai kepada AFP.Lelaki itu ditahan di luar kawasan ladang berhampiran bandar Nakano di wilayah Nagano, dengan polis mengesahkan kematian keempat semalam - seorang wanita warga emas yang ditemui cedera di tempat kejadian, sebelum disahkan meninggal dunia.Jurucakap polis memberitahu AFP, suspek ditahan kira-kira jam 4.30 pagi, selepas ditemui bersembunyi selama beberapa jam di dalam rumah milik bapanya - Speaker Dewan di bandar Nakano, kata agensi berita Kyodo.

(Polis berada di tempat suspek bersembunyi selepas didakwa membunuh empat orang termasuk dua pegawai polis dalam serangan pistol dan pisau/ REUTERS)

Dia didakwa menikam mangsa dengan pisau besar, sebelum menggunakan senapang; memburu untuk menembak dua anggota polis yang menjawab panggilan kecemasan.Pihak berkuasa menggesa orang ramai untuk kekal tinggal di dalam rumah selepas kejadian amuk bermula pada petang Khamis.Pegawai yang terbunuh dikenali sebagai Yoshiki Tamai, 46, dan Takuo Ikeuchi, 61.Dua wanita, termasuk ibu suspek, melarikan diri dari rumah tempat suspek bersembunyi, seorang berjaya keluar kira-kira jam 8.35 malam dan seorang lagi selepas tengah malam.Seorang saksi memberitahu penyiar awam NHK, dia bekerja di ladang berhampiran apabila 'seorang wanita berlari dari jalan sambil berkata, 'tolong saya', dan terjatuh."Di belakangnya datang seorang lelaki yang membawa pisau besar, lalu menikam di belakang wanita itu," kata saksi berusia 72 tahun itu.Dia kemudian menghubungi perkhidmatan kecemasan manakala jiran cuba menyelamatkan wanita itu.NHK, yang memetik polis, berkata penyerang kemudian melepaskan tembakan dipercayai senapang patah ke arah pegawai polis yang tiba di tempat kejadian.Penyerang kemudian meletakkan senjata itu pada tingkap kereta peronda polis dan melepaskan tembakan dua kali, lapor NHK.Motif serangan belum diketahui. -AFP


White House sifatkan rundingan hutang dengan Republikan produktif

(Joe Biden berucap di majlis ulang tahun pertama penembakan Sekolah Rendah Robb/REUTERS)

WASHINGTON, 26 Mei- White House menyifatkan rundingan terbaharu dengan blok Republikan untuk mengelak tragedi Amerika Syarikat gagal membayar hutang negara sebagai "produktif."Penilaian optimis dibuat hanya seminggu sebelum anggaran "tarikh X" apabila kerajaan akan kehabisan wang jika Republikan yang mengawal Dewan Perwakilan tidak bersetuju untuk membenarkan lebih banyak pinjaman."Pasukan kami telah mengadakan perbincangan yang produktif," kata Setiausaha Akhbar Whitehouse Karine Jean-Pierre. "Jelas sekali ini bermakna masih ada jalan ke hadapan."Jean-Pierre berkata pusingan terbaharu rundingan diadakan secara dalam talian pada awal Khamis. Beliau bagaimanapun tidak memberi butiran tentang rundingan kedua-dua pihak dalam usaha mendapatkan sokongan Kongres yang berpecah hampir sama rata."Kedua-dua pihak perlu memahami bahawa kedua-dua pihak tidak akan mendapat semua yang mereka mahukan," katanya.Republikan mendesak pemotongan perbelanjaan besar sebagai syarat untuk melanjutkan siling hutang AS. Mereka mahu perbelanjaan kerajaan dipotong terlebih dahulu bagi mengurangkan hutang negara yang kini mencecah AS$31.8 trilion.Presiden Joe Biden telah menolaknya dan menuduh Republikan mengugut ekonomi terbesar dunia dengan mendorongnya ke ambang kegagalan membayar hutang. -AFP

(Joe Biden bertemu dengan Kevin McCarthy dan Chuck Schumer di White House/Fail REUTERS)


Tentera Rusia tidak akan capai kemenangan di Ukraine

(Lloyd Austin (kiri) dan Jeneral Mark Milley menjawab soalan media, selepas mesyuarat dalam talian Kumpulan Hubungan Pertahanan Ukraine/REUTERS)

WASHINGTON, 26 Mei - Pasukan tentera Rusia tidak akan mencapai kemenangan di Ukraine, kata Pengerusi Ketua Staf Bersama Angkatan Tentera Amerika Syarikat Jeneral Mark Milley.Dalam masa sama, beliau turut memberi amaran bahawa Kiev tidak mungkin dapat memaksa keluar semua tentera Moscow dalam masa terdekat.Komennya menggariskan ramalan bahawa perang di Ukraine akan berlarutan, dengan kedua-dua pihak tidak berada dalam kedudukan untuk meraih kemenangan yang jelas dan tiada rundingan sedang berlaku."Perang ini, secara ketenteraan, tidak akan dimenangi oleh Rusia. Tidak," kata Milley kepada wartawan selepas tamat mesyuarat dalam talian melibatkan berpuluh-puluh negara yang menyokong Ukraine."Objektif strategik asal Rusia, termasuk menggulingkan kerajaan di Kiev, tidak boleh dicapai secara ketenteraan, ia tidak mungkin berhasil."Namun terdapat ratusan ribu askar Rusia di Ukraine dan ini menjadikan objektif Kiev untuk menawan semula semua wilayahnya tidak mungkin dapat dicapai dalam tempoh terdekat," kata Milley."Ini bermakna perang akan berterusan dengan pertempuran berdarah, ia akan menjadi sukar. Dan pada satu ketika, kedua-dua pihak sama ada akan merundingkan penyelesaian atau mereka akan membuat kesimpulan secara ketenteraan." tambahnya. -AFP

(Pengerusi Ketua Staf Bersama Angkatan Tentera AS, Jeneral Mark Milley/REUTERS)


(Kenyataan Kementerian Pertahanan Rusia memaklumkan, jet pejuang Su-27 dan Su-35 yang dihantar mengenal pasti "sasaran udara sebagai dua pengebom strategik Tentera Udara AS B-1B"/AFP)

MOSCOW, 26 Mei - Tentera Rusia telah menghantar jet pejuang untuk menghalang dua pesawat pengebom strategik Amerika Syarikat daripada melanggar sempadan negara di Laut Baltik, dalam insiden kedua seumpama itu minggu ini.Kenyataan Kementerian Pertahanan Rusia memaklumkan, jet pejuang Su-27 dan Su-35 yang dihantar mengenal pasti "sasaran udara sebagai dua pengebom strategik Tentera Udara AS B-1B"."Pelanggaran sempadan negara telah dihalang. Ia selaras dengan peraturan antarabangsa berkaitan penggunaan ruang udara," tambahnya.Kejadian itu adalah yang terbaharu dalam siri insiden serupa, dengan Moscow memaklumkan bahawa beberapa jet Barat telah dipintas berhampiran Baltik dalam beberapa minggu kebelakangan ini. -AFP

(Dua lagi pengebom strategik AS dipintas di Laut Baltik/AFP)


Tragedi bot pendatang 2021: Lima anggota keselamatan Perancis didakwa

(Penghormatan kepada 27 pendatang yang maut  akibat karam di Selat Inggeris tahun lalu, di Dunkirk/REUTERS)

PARIS, 26 Mei- Pendakwa raya Perancis mendakwa lima anggota keselamatan kerana gagal membantu berpuluh-puluh penumpang bot pendatang yang karam ketika menyeberangi Selat Inggeris ke Britain pada 2021, kata sumber kehakiman.Bot kecil itu karam pada November 2021 menyebabkan 27 pendatang terkorban, terutamanya warga Kurdish Iraq berumur tujuh hingga 46 tahun.Beberapa sumber yang rapat dengan kes itu berkata sebelum ini pihak berkuasa telah menahan sembilan orang, termasuk beberapa anggota keselamatan yang ditempatkan sebagai pengawal pantai di utara Perancis, dalam siasatan tragedi itu.Lima daripadanya didakwa selepas beberapa jam disoal siasat termasuk tiga wanita dan dua lelaki yang bertugas di Pusat Menyelamat Selat Inggeris pada masa itu."Mereka didakwa gagal membantu orang dalam bahaya," kata sumber kehakiman.Kelima-lima mereka bagaimanapun kekal bebas dan sangat luar biasa bagi anggota pasukan keselamatan Perancis yang sedangh berkhidmat, tertakluk pada sebarang jenis kawalan kehakiman. -AFP

(Tragedi bot pendatang 2021, lima anggota keselamatan Perancis didakwa/Fail AFP)


(Sekumpulan burung mengelilingi bot nelayan di perairan Point Judith di Narragansett, Rhode Island/REUTERS)

BRUSSELS, 26 Mei- Kesatuan Eropah (EU) meluluskan perjanjian bersejarah yang melarang subsidi perikanan.Selepas lebih dua dekad rundingan ke arah mengharamkan subsidi yang menggalakkan penangkapan ikan berlebihan dan mengancam kemampanan stok ikan di seluruh dunia, perjanjian Pertubuhan Perdagangan Dunia (WTO) itu akhirnya dimeterai Jun lalu.Kanada dan Emiriah Arab Bersatu menerimanya awal bulan ini, setelah Amerika Syarikat berbuat demikian pada April.Iceland, Seychelles, Singapura dan Switzerland juga secara rasmi menerima perjanjian itu."Ini adalah langkah yang sangat positif untuk pembangunan mampan dan langkah yang sangat positif oleh EU. Saya sangat berharap lebih banyak ahli WTO akan mengikutinya," kata Menteri Perdagangan Sweden, Johan Forssell kepada pemberita di sini."Dalam Persidangan Menteri WTO akan datang, kita sepatutnya membincangkan langkah seterusnya mengenai subsidi perikanan," kata Pesuruhjaya Perdagangan EU, Valdis Dombrovskis, selepas Mesyuarat Menteri Perdagangan EU di ibu negara Belgium. -AFP

(EU sokong perjanjian subsidi perikanan WTO/Foto Jabatan Perikanan Malaysia)


Pemandu lelaki ditahan rempuh pagar Downing Street

LONDON, 26 Mei- Polis bersenjata menahan seorang lelaki selepas kereta yang dipandunya merempuh pintu pagar pejabat dan kediaman Perdana Menteri Britain di Downing Street, London pada Khamis."Kira-kira jam 16:20 (1520 GMT) sebuah kereta bertembung dengan pagar Downing Street di Whitehall. Pegawai bersenjata menahan seorang lelaki di tempat kejadian kerana disyaki melakukan kerosakan jenayah dan pemanduan berbahaya," menurut kenyataan Scotland Yard.Tiada kecederaan dilaporkan dan siasatan sedang dijalankan.Rakaman video kejadian itu menunjukkan sebuah kereta putih memandu pada kelajuan rendah merentasi Whitehall yang menempatkan banyak kementerian kerajaan.Ia kemudian kelihatan memasuki laluan pejalan kaki dan terhenti selepas melanggar pagar logam besar yang mengawal pintu masuk ke Downing Street.Rakaman lain menunjukkan pengawalan polis mengelilingi kereta itu, dengan butnya terbuka. -AFP

(Pemandu lelaki ditahan selepas merempuh pagar Downing Street/AFP)


EU gesa China desak Rusia berundur dari Ukraine

(Wakil Khas China untuk Hal Ehwal Eurasia, Li Hui/AFP)

BRUSSELS, 26 Mei- Kesatuan Eropah meminta China agar mendesak Rusia menghentikan pertumpahan darah di Ukraine dan berundur dari negara itu.Perkara itu disampaikan Timbalan Setiausaha Agung Perkhidmatan Tindakan Luar Eropah, Enrique Mora dalam pertemuan dengan Wakil Khas China untuk Hal Ehwal Eurasia, Li Hui di ibu pejabat EU di sini.“Kedua-dua pihak membincangkan pencerobohan Rusia di Ukraine dan cara untuk menggalakkan keamanan yang adil dan mampan,” menurut kenyataan EU.Dalam pertemuan itu Mora menegaskan bahawa Ukraine menggunakan haknya untuk mempertahankan diri dan EU komited untuk menghulurkan sokongan jangka panjang kepada Ukraine.Sebagai anggota Majlis Keselamatan Pertubuhan Bangsa Bersatu, China diharap dapat mendesak Rusia supaya menarik balik semua pasukan dan peralatan ketenteraan dari seluruh wilayah Ukraine dengan kadar segera dan tanpa syarat."Kedua-dua pihak bersetuju untuk terus berhubung dan terus berusaha ke arah keamanan yang mampan di Ukraine," menurut kenyataan itu lagi.Li Hui dijadualkan berlepas ke Moscow pada hari Jumaat ini. -AFP

(Timbalan Setiausaha Agung Perkhidmatan Tindakan Luar Eropah, Enrique Mora/Wikipedia)


14 muzawir muda dari Malaysia teruja jadi pembimbing jemaah haji

MADINAH, 25 Mei - Seramai 14 muzawir muda bertugas sebagai ahli jawatankuasa atau pembimbing ibadah haji bagi aktiviti Dakwah Ziarah Luar di kota ini sebagai tempat persinggahan awal sebelum ke Makkah untuk menunaikan ibadah haji.Penglibatan khidmat pelajar Malaysia di universiti-universiti di Madinah banyak membantu jemaah haji di sekitar kota ini sempena program Ziarah Luar yang diatur Lembaga Tabung Haji (TH).Ia merupakan kerjasama antara Persatuan Mahasiswa Malaysia - Arab Saudi cawangan Madinah dengan TH selama 17 tahun yang menjadi medan anak-anak muda dalam mengasah kemahiran berinteraksi.Setiap jemaah akan dibahagi mengikut kumpulan, seterusnya diketuai seorang muzawir untuk perkongsian ilmu mengenai lokasi yang dilawati.Bagaimanapun berbanding pelajar senior, Muzawir muda hanya bertindak sebagai pembantu sekiranya jemaah bertanya soalan.

Kebanyakan mereka baru menjadi pelajar di Madinah selama setahun.

Muzawir muda, Ahmad Syirazi Iqbal Ahmad Zaki akui terharu kerana jemaah memberi kepercayaan kepada mereka sebahagian yang mengikuti program Ziarah Luar yang diatur TH.Pembimbing jemaah, Luqman Hakim Syahbudin yang ditemui RTM berkata dia bersyukur kerana dapat berkhidmat membantu para jemaah menunaikan haji sekali gus memanfaatkan peluang yang ada untuk dia berlatih dalam menguruskan jemaah haji di Malaysia nanti.Antara lokasi persinggahan para jemaah adalah Masjid Quba', Ladang Kurma Majid dan Ziarah Uhud.Ia merupakan aktiviti para jemaah haji bagi fasa satu yang mendarat di Madinah.


Guam dibadai Taufan Mawar

LOS ANGELES, 25 Mei - Taufan Mawar yang melanda Guam mengakibatkan bekalan elektrik terputus dengan gelombang ribut yang kuat sekali gus merosakkan bangunan dan kediaman penduduk setempat.Gabenor Guam, Lou Leon Guerrero menerusi kenyataan berkata, pihaknya dan agensi pertahanan awam akan meninjau sebarang kerosakan di kawasan terjejas sebaik keadaan membenarkan.Ia termasuk mengenal pasti sebarang kerosakan besar atau jalan raya yang mengalami kerosakan susulan bencana itu.Perkhidmatan Cuaca Kebangsaan (NWS) AS melaporkan Taufan Mawar membawa angin kuat sehingga 225 kilometer sejam dan menghasilkan ombak setinggi sembilan meter.

(Keadaan di Guam ketika Taufan Mawar membadai kepulauan itu)

Bagaimanapun tiada kematian atau kecederaan dilaporkan.Dalam pada itu, sebuah hotel 30 tingkat yang mampu memuatkan 300 tetamu di pulau Dusit Thani Guam Resort turut dibadai taufan.NWS menyifatkan Taufan Mawar bertaraf 'Super' dan menjangkakan taufan itu mula menuju ke Taiwan atau Filipina.Agensi itu berkata, Guam kekal di bawah amaran taufan dengan ramalan tiupan angin kencang yang boleh membawa kerosakan serta ombak besar.Selain itu keadaan lautan juga masih berbahaya termasuk untuk kapal besar.


Kanada, Arab Saudi setuju pulihkan hubungan diplomatik

WASHINGTON, 25 Mei - Kanada dan Arab Saudi bersetuju memulihkan hubungan diplomatik mereka dengan melantik duta masing-masing, sekali gus menamatkan pertikaian sejak 2018, lapor Sputnik memetik Global Affairs pada Rabu."Keputusan dicapai untuk memulihkan hubungan diplomatik dengan Arab Saudi ke tahap sebelumnya," menurut Kementerian Luar Kanada dalam satu kenyataan.Keputusan itu dicapai susulan pertemuan antara Perdana Menteri Justin Trudeau dan Putera Mahkota Mohammed bin Salman bin Abdulaziz Al Saud di luar Sidang Kemuncak Kerjasama Ekonomi Asia-Pasifik (APEC) di Bangkok pada November 2022.Menurut kenyataan itu, Kanada melantik Jean-Philippe Linteau sebagai duta barunya ke Riyadh.Kementerian Luar Arab Saudi pada Rabu mengesahkan hubungan diplomatik dengan Kanada telah dipulihkan.

Pada Ogos 2018, Arab Saudi menurunkan hubungan diplomatik dengan Kanada selepas negara itu menggesa Riyadh 'membebaskan segera' aktivis hak wanita yang dipenjara.Sebagai tindak balas kepada 'campur tangan' dalam hal ehwal dalam negerinya, Riyadh mengusir duta Kanada, menamatkan penerbangan terus syarikat penerbangan negaranya ke Toronto serta menghentikan import gandum dan barli Kanada.Riyadh turut membekukan hubungan perdagangan dan pelaburan baharu dengan Ottawa selain mewajibkan pelajar Arab Saudi supaya berpindah ke negara lain. - BERNAMA-SPUTNIK


Konflik perang Syria bayi ditinggalkan di masjid, bawah pokok

(Sebilangan bayi ditinggalkan di luar masjid/FOTO AFP

HAZANO, 25 Mei - Semakin ramai bayi ditinggalkan di luar masjid, hospital dan bawah polok zaitun, menurut 'Syrians for Truth and Justice', sebuah pertubuhan yang merekodkan pencabulan hak asasi manusia di negara itu.Mereka ditinggalkan akibat konflik berterusan melanda negara itu sejak perang tercetus 12 tahun lalu.Keadaan itu menyebabkan ramai menjadi miskin dan terdesak.Pihak berkuasa Syria juga menyatakan hanya beberapa kes pembuangan kanak-kanak dilapor secara rasmi sebelum perang meletus pada 2011.Bagaimanapun, berdasarkan laporan pertubuhan yang berpangkalan di Washington, Amerika Syarikart (AS) pada Mac, lebih 100 kanak-kanak ditemui terbiar di seluruh negara.Angka itu direkod antara awal 2021 dan akhir tahun lalu, dan 62 daripadanya kanak-kanak perempuan sambil menganggarkan angka sebenar mungkin lebih tinggi.

(Antara awal 2021 dan lewat 2022 sahaja, lebih 100 kanak-kanak ditemui terbiar di seluruh negara/FOTO AFP)

Kumpulan itu menyatakan jumlahnya meningkat secara mendadak sejak permulaan konflik, ditambah kesan sosial dan ekonomi selepas perang.Ia sekali gus menjejaskan lagi kawasan baik yang dikawal kerajaan mahupun pemberontak.Malah peningkatan itu didorong faktor lain termasuk kemiskinan, ketidakstabilan, keamanan yang terjejas dan perkahwinan kanak-kanak, selain penderaan seksual dan kehamilan luar nikah.Lebih 500,000 orang juta terbunuh sejak perang Syria sehingga ada yang kehilangan tempat tinggal, sementara infrastruktur di negara itu turut rosak.Pegawai Jabatan Kesihatan, Zaher Hajjo, berkata seramai 53 bayi yang baru lahir dan terbiar ini sudah didaftarkan di kawasan yang dikawal kerajaan.Angka itu direkodkan dalam tempoh 10 bulan pertama tahun lalu, termasuk 28 bayi lelaki dan 25 lagi perempuan. - AFP


Taufan Mocha: PBB gesa Myanmar buka sempadan kepada bantuan

(Seorang kanak-kanak perempuan sedang melintasi rumah yang musnah akibat dilanda Taufan Mocha di kem pelarian Basara di Sittwe, di negeri Rakhine, Myanmar/FOTO AFP)

GENEVA, 25 Mei - Pertubuhan Bangsa-Bangsa Bersatu (PBB) menggesa Myanmar supaya membuka sempadannya bagi membolehkan penghantaran bantuan kemanusiaan sampai ke bahagian-bahagian negara itu, yang dilanda Taufan Mocha.Ketua Hak Asasi Kemanusiaan PBB, Volker Turk menggesa pemimpin junta tentera supaya membolehkan penilaian keperluan dibuat ketika negara Asia Tenggara itu terkesan akibat taufan tersebut.Taufan Mocha membadai dengan membawa kelajuan angin kencang 195 kilometer sejam ke Myanmar dan negara jiran Bangladesh pada 14 Mei lalu.Bencana itu meranapkan puluhan bangunan manakala lebuh raya bertukar menjadi sungai."Kerosakan dan kehilangan nyawa dijangkan akan berlaku dan tidak dapat dielakkan - dan jelas sekatan ini melanggar hak asasi manusia," kata Turk kepada sidang media di Geneva.

Junta Myanmar menyatakan bahawa angka kematian akibat taufan tersebut ialah 148 orang, yang kebanyakannya daripada golongan minoriti Rohingya yang ditindas di wilayah barat Rakhine."Selama berdekad-dekad, pihak berkuasa di Myanmar menyekat golongan Rohingya daripada hak dan kebebasan mereka," tegas Turk.Rakhine merupakan tempat tinggal bagi ratusan ribu golongan Rohingya yang kebanyakannya menetap di kem-kem pemindahan susulan konflik etnik minoriti paling ditindas di dunia.Pada 23 Mei lalu, PBB melancarkan rayuan bagi dana kecemasan sebanyak US$333 juta bagi 1.6 juta orang, yang terjejas akibat Taufan Mocha di Myanmar. - AFP


Taufan Mawar landa Guam, puluhan ribu penduduk terjejas

LOS ANGELES, 25 Mei- Taufan Mawar yang melanda Guam, menyebabkan ribut kuat dan gangguan bekalan elektrik dilapor meninggalkan kawasan itu membolehkan penduduk di wilayah Lautan Pasifik Amerika Syarikat menilai kerosakan harta benda.

Menurut Gabenor Lou Leon Guerrero, pihaknya telah bersedia untuk memulakan tinjauan bagi menilai kerosakan di pulau itu yang dihuni kira-kira 170,000 penduduk; juga menempatkan pos tentera Amerika Syarikat (AS).

Pasukan pertahanan awam bersama gabenor akan mengenal pasti kerosakan dan jalan-jalan yang terhalang disebabkan Taufan Mawar, menurut kenyataan itu pada Khamis.

"Memandangkan Guam dibadai taufan semalaman, penilaian akan membantu menentukan nilai kerosakan dan bantuan diperlukan.”

Perkhidmatan Cuaca Kebangsaan AS melaporkan Mawar membawa angin kencang selaju 225 kilometer sejam, menyebabkan ombak setinggi sembilan meter atau kira-kira 30 kaki tinggi.

Tiada laporan kematian atau kecederaan diterima pihak berkuasa.

Di sebuah hotel 30 tingkat menempatkan kira-kira 300 tetamu, kerani hotel, Casey Hattori berkata kawasan lobi dipenuhi air kira-kira sekaki tinggi meskipun dinding hotel telah dihadang dengan beg konkrit, manakala di luar hotel, banyak pokok patah akibat ditiup angin.

“Saya boleh mendengar bunyi dinding bergoncang. Angin bertiup terlalu kuat. Saya dapat dengar bunyi angin melalui pintu yang pecah,” kata Hattori.

“Pelancong yang ketakutan telah dipindahkan dari bilik yang dipenuhi air ke tingkat enam,” katanya.

Imej di media sosial menunjukkan kesan tiupan angin kuat telah menumbangkan pokok, menghanyutkan kenderaan dan bumbung tercabut, serta banyak serpihan di merata tempat.

Menurut Pihak Berkuasa Bekalan Elektrik, puluhan ribu penduduk mengalami gangguan bekalan elektrik, namun menegaskan tidak semua penduduk terjejas.

Menurut pihak berkuasa kaji cuaca, Mawar kini menjadi Super Typhoon dan diramal menuju ke Taiwan atau Filipina sementara Guam masih diletak bawah amaran taufan dengan angin kuat dan ombak tinggi. -AFP


Aktivis iklim Switzerland protes, ganggu penerbangan

GENEVA, 25 MEI- Lebih 100 aktivis iklim ditahan dalam protes yang mengganggu penerbangan di Lapangan Terbang Geneva minggu ini telah didakwa dengan pelbagai kesalahan dan didenda, kata pendakwa raya Switzerland.Aktivis menceroboh pameran jualan jet peribadi terbesar di Eropah pada Selasa, selain mengganggu penerbangan di lapangan terbang.Polis menahan Kesemua 103 individu, telah ditahan pihak polis kecuali seorang, kerana bawah umur.Dia diserahkan kepada pendakwa raya dan kepada mahkamah juvana, kata pendakwa raya Geneva.Mereka "bersalah kerana menceroboh, membuat kerosakan harta benda dan paksaan," menurut pihak pendakwaan.Salah seorang daripada yang ditangkap telah mencederakan seorang pegawai polis dan bersalah atas keganasan atau ancaman terhadap pihak berkuasa, kata pendakwa raya.Aktivis itu telah masuk ke ruang Konvensyen dan Pameran Penerbangan Perniagaan Eropah (EBACE).Beberapa individu merantai atau menggari diri mereka pada pesawat yang dipamerkan dan objek lain, telah "menyebabkan kerosakan dan menghalang acara itu diteruskan," kata pendakwa raya."Atas sebab keselamatan, lalu lintas udara dihentikan selama sejam," tambah mereka.- AFP


AS beri amaran kepada Bangladesh berkenaan pilihan raya bebas

WASHINGTON, 25 Mei- Amerika Syarikat (AS) akan mengehadkan visa kepada warga Bangladesh yang akan menjejaskan pilihan raya.AS dalam amaran awal bimbang akan berlaku pergolakan dalam pengundian akan datang.Setiausaha Negara Antony Blinken berkata Amerika Syarikat menyokong "pilihan raya negara yang bebas, adil dan aman."Saya mengumumkan dasar ini untuk memberikan sokongan kami kepada semua yang inginkan demokrasi di Bangladesh," kata Blinken, yang mempunyai kuasa bawah undang-undang AS untuk menyekat visa kerana campur tangan pilihan raya.Beliau berkata pengeluaran visa itu boleh menjejaskan pegawai dan ahli politik semasa atau bekas serta anggota penguatkuasa undang-undang, badan kehakiman dan perkhidmatan keselamatan "yang dipercayai bertanggungjawab, atau bersubahat dalam, menjejaskan proses pilihan raya demokratik di Bangladesh."“Pengadaan pilihan raya yang bebas dan adil adalah tanggungjawab semua orang termasuk pengundi, parti politik, kerajaan, pasukan keselamatan, masyarakat sivil dan media,” katanya dalam satu kenyataan.Bangladesh dijadualkan mengadakan pilihan raya umum pada Januari. Bagaimanapun, pihak pembangkang telah mengadakan bantahan besar-besaran yang menuntut Perdana Menteri Sheikh Hasina untuk menyerahkan kepada kerajaan sementara dan menuduhnya melakukan penyelewengan dalam pilihan raya lalu.Hasina berkuasa sejak 2009 dan secara umumnya dilihat sebagai sekutu Barat, dan mempunyai hubungan rapat dengan India.- AFP

(Aktivis sosial mengambil bahagian dalam perarakan semasa demonstrasi/AFP)


Jordi Alba akan tinggalkan Barcelona

BARCELONA, 24 Mei- Jordi Alba akan meninggalkan Barcelona pada penghujung musim selepas 11 tahun di kelab itu.Menerusi catatan di Facebook Barcelona, pihaknya dan Alba telah mencapai persetujuan untuk melepaskan pemain itu daripada kontrak yang dimilikinya sehingga akhir musim 2023/24."Kami ingin berterima kasih kepada Alba atas profesionalisme, komitmen, dedikasi, layanan positif dan mesra ditunjukkannya terhadap keluarga Barcelona," katanya.Alba menyertai Barcelona pada 2012 serta memenangi enam gelaran La Liga dan satu Liga Juara-Juara bersama gergasi Catalan itu.Alba yang telah bermain lebih 450 kali untuk Barcelona, mempunyai baki satu tahun lagi dalam kontraknya yang akan tamat pada 2024. - AFP


PBB gesa pertempuran di Sudan ditamatkan

GENEVA, 24 Mei- Pertubuhan Bangsa Bersatu (PBB) menggesa dua jeneral bertelagah di Sudah menghentikan keganasan seksual dan menyelamatkan nyawa orang awam.Ketua Hak Asasi Manusia (PBB), Volker Turk berkata pertempuran di Sudan yang tercetus lebih sebulan lalu telah membunuh ratusan orang awam dan memaksa lebih satu juta orang melarikan diri dari keganasan itu."Situasi tersebut sangat menyayat hati."PBB telah menerima laporan mengenai jet pejuang dan pertempuran di ibu negara Khartoum walaupun gencatan senjatan dilakukan."Sekurang-kurangnya 25 kes keganasan seksual setakat ini direkodkan dan jumlah sebenar mungkin lebih tinggi," katanya kepada pemberita di sini.Terdahulu, pertempuran antara Angkatan Bersenjata Sudan (SAF) dan Pasukan Sokongan Pantas (RSF) menyaksikan Sudan terus bergolak sehingga mencetuskan krisis kemanusiaan dan memerangkap jutaan rakyat di negara itu tanpa akses kepada perkhidmatan asas.- REUTERS


Banjir di Afghanistan, enam orang maut

HERAT, 24 Mei- Seramai enam orang maut dalam kejadian banjir di Afghanistan.Jurucakap Gabenor Taliban, Abdul Wahid Hamas berkata tiga wanita dan seorang kanak-kanak maut apabila rumah mereka di bandar Firozkoh, wilayah Ghor dihanyutkan banjir pada Selasa."Seorang lelaki dan seorang wanita turut maut selepas dihanyutkan banjir di daerah Pasaband, wilayah Ghor manakala seorang lagi masih hilang."Lebih 100 rumah dan kira-kira 200 hektar (500 ekar) tanah pertanian musnah dalam insiden tersebut.“Setakat ini, jumlah kerugian masih belum diketahui," katanya kepada pemberita.Agensi bantuan dan penyelidikan berkata Afghanistan dicengkam salah satu bencana kemanusiaan terburuk di dunia kerana terdedah kepada kesan cuaca ekstrem disebabkan perubahan iklim.Kemarau di wilayah Ghor juga berpanjangan sejak beberapa tahun kebelakangan ini. - AFP